Kerajaan cadang tambah pembelian vaksin hingga 70 peratus: Muhyiddin

TANGKAK, 27 Rabiulakhir 1442H, Ahad – Kerajaan bercadang meningkatkan pembelian vaksin COVID-19 supaya dapat menampung keperluan imunisasi hingga 70 peratus rakyat berbanding kuantiti asal sebanyak 30 peratus, kata Perdana Menteri Tan Sri Muhyiddin Yassin.

Beliau berkata, ini kerana ada negara yang sudah membeli vaksin itu dengan sesetengahnya memperoleh dalam kuantiti yang banyak melebihi jumlah penduduk mereka sendiri.

“Untuk keperluan Malaysia, kita sudah dapat 30 peratus. Saya sudah arahkan Menteri Kesihatan Datuk Seri Dr Adham Baba bersama (Menteri Sains, Teknologi dan Inovasi) Khairy Jamaluddin untuk berunding supaya dapat tambah dari 30 peratus kepada 60 ataupun 70 peratus.

“Ini dinasihatkan oleh Kementerian Kesihatan Malaysia setakat hari ini… kalau dapat ditingkatkan ke jumlah itu maka lebih terjamin rakyat kita daripada virus COVID-19,” katanya ketika berucap pada Majlis Sambutan Deepavali 2020 Dewan Undangan Negeri Gambir, di sini hari ini.

Muhyiddin yang juga Ahli Dewan Undangan Negeri Gambir berkata, beliau telah meminta pembekal menghantar vaksin tersebut secepat mungkin dan Malaysia dijangka menerima bekalan pada Mac tahun depan.

“Berkesan tak berkesan, jangan sampai rakyat marah Perdana Menteri (sebab tidak beli)… orang lain sudah beli, saya pun beli juga… cepat-cepat kita beli.. (vaksin) akan sampai bulan tiga tahun depan,” katanya.

Pada 24 November lalu, Malaysia mengumumkan bahawa ia akan mendapatkan bekalan awal sebanyak 12.8 juta dos vaksin COVID-19 daripada syarikat farmaseutikal Pfizer bagi menampung keperluan imunisasi 20 peratus atau 6.4 juta rakyat negara ini secara percuma.

Dua hari sebelum itu, Malaysia memeterai perjanjian dengan fasiliti COVAX  untuk memperoleh bekalan vaksin tersebut bagi menampung keperluan imunisasi 10 peratus lagi rakyat negara ini.

Sementara itu, Perdana Menteri mengarahkan supaya hospital sementara merawat COVID-19 dibuka semula berikutan peningkatan secara berterusan kes baharu di beberapa negeri seperti Selangor, Wilayah Persekutuan Kuala Lumpur, Negeri Sembilan dan Johor.

“Ini bermakna walaupun langkah yang kerajaan ambil agak berkesan dari satu sudut, kalau dibandingkan dengan negara-negara lain kita belum dapat mengatasinya.

“Kita belum berjaya melandaikan lekuk COVID-19,” katanya, menambah perkara itu dijangka mengambil masa yang lama.

Ahli Parlimen Pagoh itu berkata, sejak hari pertama menjadi Perdana Menteri, beliau belum lagi dapat berehat memandangkan negara masih dalam ancaman.

“Selagi rakyat kita terancam dan diancam dengan penyakit COVID-19, saya tidak akan berehat. Saya akan bekerja… menguruskan COVID-19, menguruskan ekonomi negara,” kata Muhyiddin.

Sementara itu, beliau berkata, kerajaan sedang menjalankan satu kajian menyeluruh mengenai peratusan sebenar rakyat yang jatuh ke paras garis kemiskinan akibat COVID-19.

“Sekarang ini paras garis kemiskinan sudah naik kepada RM2,208 per kapita. Bila sudah naik, lebih ramai rakyat kita yang tergolong dalam kumpulan B40 itu, golongan yang agak miskin dan miskin tegar.

“Bila COVID-19 berlaku, ramai orang yang tidak bekerja, tidak boleh berniaga, buka warung pun tak boleh, pendapatan merosot… syarikat tidak ambil lagi pekerja,” katanya. -Bernama


Kes ugut Ayob Khan: Melampau! Kekalkan LTTE sebagai pengganas

Oleh Athirah Huda Zalhe

BANGI, 7 Jamadilawal 1442H, Selasa – Tindakan kerajaan terdahulu menarik balik pertuduhan terhadap 12 tertuduh yang dikaitkan dengan aktiviti Harimau Pembebasan Tamil Eelam (LTTE), punca kumpulan pengganas itu ‘berani’ mengugut polis.

Timbalan Presiden Ikatan Muslimin Malaysia (ISMA), Ustaz Muhammad Fauzi Asmuni berkata, tindakan itu secara tidak langsung memberikan nafas kepada LTTE untuk menyusun semula pergerakan mereka.

Ini termasuk ugutan bunuh yang diterima Ketua Polis Johor, Datuk Ayob Khan Mydin Pitchay menerusi satu panggilan telefon yang dipercayai oleh anggota kumpulan pengganas berkenaan.

“Ugutan oleh tiga individu dipercayai anggota LTTE untuk membunuh Datuk Ayob adalah satu tindakan yang melampau dan mencetuskan rasa bimbang di kalangan rakyat Malaysia.

“Kalau sekiranya tindakan tegas diambil (terhadap 12 tertuduh sebelum ini) kemungkinan ancaman seumpama ini tidak akan berlaku,” katanya kepada Ismaweb.net, hari ini.

Berdasarkan maklumat yang diterima, ugutan dilakukan tiga anggota LTTE warga tempatan yang berada di Selangor.

Panggilan telefon itu mengatakan ada tiga orang anggota LTTE dari Selangor akan datang ke Johor untuk membunuh Ayob Khan.

Susulan itu, Polis Johor memaklumkan akan bekerjasama dengan Polis Selangor untuk mengenal pasti tiga individu terbabit.

Serentak itu, Ustaz Muhammad Fauzi menggesa kerajaan supaya bertegas dan konsisten menyenaraikan LTTE sebagai pertubuhan pengganas di Malaysia.

“Jangan sesekali tunduk kepada tekanan mana-mana pihak yang mahu LTTE dikeluarkan daripada senarai pengganas.

“Rakyat yang memerhatikan perkembangan menilai apa yang berlaku sebagai satu keadaan yang boleh menggugat keselamatan awam.

“Kerajan perlu buktikan kepada rakyat bahawa mereka boleh mengawal suasana dan memastikannya aman dengan cara mengambil tindakan tegas terhadap ugutan tersebut,” katanya.


30 veteran Iran kenang tragedi pesawat ditembak peluru berpandu AS

TEHRAN, 5 Zulhijjah 1443H, Selasa – Kira-kira 30 tentera veteran Iran yang hilang upaya ketika perang Iran-Iraq melakukan aktiviti berenang sejauh 3.5 kilometer di Teluk Parsi sebagai mengingati tragedi pesawat ditembak peluru berpandu tentera Amerika Syarikat (AS) pada 1988.

Dalam tragedi menyayat hati, pesawat Iran 655 yang menuju Dubai di tembak peluru berpandu USS Vincennes, pada 3 Jun 1988 sebelum tenggelam ke Teluk Parsi dan kesemua 298 penumpang terkorban.

Selepas tembakan berlaku, tentera AS mengumumkan kapal perangnya menyasarkan tentera F-14 milik Iran namun tersalah menembak pesawat penumpang.

Republik Iran kemudian menulis surat kepada Presiden Majlis Keselamatan Pertubuhan Bangsa-Bangsa Bersatu menuntut mesyuarat tergempar diadakan berikutan kejadian tembakan pesawat 655.

Bagaimanapun Majlis Keselamatan PBB hanya mengeluarkan resolusi menyatakan kekesalan di atas kejadian tersalah tembak yang melibatkan pesawat penumpang.

Selain Majlis Keselamatan PBB dan Mahkamah Keadilan Antarabangsa, Iran memfailkan aduan kepada Pertubuhan Penerbangan Awam Antarabangsa (ICAO), tetapi entiti berkenaan gagal membuat keputusan tanpa mempolitikkan keadaan.

ICAO sebaliknya bersikap sama dengan hanya menzahirkan kekesalan dan solidariti kepada keluarga mangsa dan bukannya menjalankan siasatan teknikal sebagai mencari penyelesaian kepada Majlis Keselamatan.

Walaupun tragedi berkenaan merupakan salah satu pelanggaran terbesar hak asasi manusia, undang-undang antarabangsa dan undang-undang penerbangan dalam sejarah, namun kapten kapal perang dianugerahkan Legion of Merit. – Agensi


APMM rampas 47 set bubu naga

JOHOR BAHRU, 18 Jamadilawal 1442H, Sabtu – Agensi Penguatkuasaan Maritim Malaysia (APMM) Zon Maritim Batu Pahat merampas 47 set bubu naga di perairan Batu Pahat, petang semalam.

Pengarahnya, Komander Maritim Mohamad Othman berkata, rampasan dilakukan pada 3 petang, ketika bot ronda Zon Maritim Batu Pahat melaksanakan Op Jaksa di sepanjang perairan Muar hingga Pontian.

“Hasil maklumat orang awam, sebanyak 47 set bubu naga yang dipasang secara haram oleh pihak tidak bertanggungjawab, dapat dikesan APMM di kedudukan kira-kira 0.2 batu nautika barat laut muara Sungai Ayam,” katanya menerusi kenyataan hari ini.

Beliau berkata, sepanjang tahun lepas, Zon Maritim Baru Pahat merekodkan 97 kes membabitkan bubu naga dengan 1,179 set bubu naga berjaya dirampas, yang kesemuanya dianggar bernilai RM176,850.

Situasi itu menggambarkan masih terdapat kelompok nelayan yang mengambil jalan mudah bagi meraih keuntungan tanpa memikirkan akibat kepada kelangsungan ekosistem perikanan negara selain mata pencarian nelayan tradisional lain. -Bernama


Kes Zahid: Pendakwaan tutup kes selepas panggil 99 saksi

KUALA LUMPUR, 5 Syaaban 1442H, Jumaat – Pihak pendakwaan dalam perbicaraan Datuk Seri Dr Ahmad Zahid Hamidi berhubung 47 pertuduhan membabitkan pecah amanah, rasuah dan pengubahan wang haram melibatkan jutaan ringgit dana Yayasan Akalbudi, hari ini menutup kes mereka selepas memanggil 99 orang saksi dalam tempoh 53 hari perbicaraan.

Timbalan Pendakwa Raya Datuk Raja Rozela Raja Toran yang mengetuai pasukan pendakwaan, memberitahu Hakim Mahkamah Tinggi Collin Lawrence Sequerah bahawa pendakwaan menutup kesnya selepas saksi ke-99, pegawai penyiasat Suruhanjaya Pencegahan Rasuah Malaysia Khairudin Kilau, 44, selesai memberi keterangan.

Sequerah memerintahkan kedua-dua pihak mengemukakan hujahan bertulis sebelum atau pada 28 Mei ini dan memfailkan jawapan balas pada 11 Jun.

Hakim juga menetapkan 28 hingga 30 Jun serta 1 dan 2 Julai untuk kedua-dua pihak berhujah secara lisan sebelum mahkamah memutuskan sama ada membebaskan Ahmad Zahid, daripada 47 pertuduhan itu atau memerintahkannya membela diri.

Ahmad Zahid, 68, sebelum ini mengaku tidak bersalah di Mahkamah Sesyen di sini terhadap 12 pertuduhan pecah amanah, lapan tuduhan rasuah dan 27 dakwaan pengubahan wang haram melibatkan puluhan juta ringgit milik Yayasan Akalbudi.

Pada 21 Februari 2019, Mahkamah Tinggi membenarkan permohonan Ahmad Zahid untuk memindahkan kesnya dari Mahkamah Sesyen ke Mahkamah Tinggi selepas tiada bantahan daripada pihak pendakwaan.

Bagi pertuduhan pecah amanah, Ahmad Zahid didakwa menggunakan dana itu untuk membuat enam pembayaran kad kredit peribadinya, polisi insurans serta lesen untuk kenderaan peribadinya, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia.

Beliau didakwa melakukan kesalahan itu di cawangan Affin Bank Jalan Bunus off Jalan Masjid India di sini, antara 13 Jan 2014 dan 23 Dis 2016. Pertuduhan dibuat menurut Seksyen 409 Kanun Keseksaan yang memperuntukkan hukuman penjara dua hingga 20 tahun serta sebatan dan denda, jika sabit kesalahan.

Ahmad Zahid turut menghadapi lapan pertuduhan rasuah, yang mana dia didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Bhd dan Profound Radiance Sdn Bhd sebagai dorongan untuknya atas kapasiti beliau selaku Menteri Dalam Negeri, membantu masing-masing memperoleh projek MyEG, membekalkan cip pasport dan dilantik sebagai pengendali pusat sehenti visa warga asing di Pakistan serta Nepal.

Beliau didakwa melakukan kesalahan-kesalahan terbabit di cawangan Maybank Dataran Maybank di Jalan Maarof, Bangsar antara 15 Julai 2016 dan 15 Mac 2018, menurut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 dan boleh dihukum mengikut Seksyen 24(1) akta sama.

Ahli Parlimen Bagan itu turut berdepan 27 dakwaan pengubahan wang haram dengan terlibat dalam transaksi langsung membabitkan pendapatan daripada aktiviti haram antara 29 Mac 2016 dan 11 April 2018.

Kesemua kesalahan itu didakwa dilakukan di Malayan Banking Berhad, cawangan Dataran Maybank, Aras 1, Tower A, No. 1 Jalan Maarof, Bangsar dan Marhaba Enterprise Sdn Bhd, LG 1.15, Fahrenheit88, 179 Jalan Bukit Bintang, dekat sini, antara 29 Mac 2016 dan 11 April 2018.

Ahmad Zahid juga menghadapi 40 pertuduhan menerima rasuah daripada sebuah syarikat berhubung sistem visa luar negara di Mahkamah Sesyen Shah Alam, menjadikan keseluruhan 87 pertuduhan terhadap beliau.

Perbicaraan bagi kes di mahkamah Shah Alam ditetapkan selama 16 hari bermula 24 Mei ini. – Bernama


Pembeli gas terbesar Russia cari alternatif bekalan bahan api

BERLIN, 21 Zulkaedah 1443H, Selasa – Pembeli gas terbesar Russia di Eropah berlumba-lumba mencari bekalan bahan api alternatif dan mungkin akan membakar lebih banyak arang batu untuk mengatasi pengurangan aliran gas.

Jerman, Itali, Austria dan Belanda memberi isyarat bahawa loji janakuasa arang batu boleh membantu benua itu melalui krisis yang menyebabkan harga gas melonjak dan menambah cabaran yang dihadapi penggubal dasar yang memerangi inflasi.

Syarikat minyak dan gas multinasional Itali, Eni berkata, ia diberitahu oleh Gazprom – syarikat gas terbesar Russia – bahawa pihaknya akan menerima hanya sebahagian daripada permintaan untuk bekalan gas pada hari Isnin.

Keputusan itu sekali gus mendorong negara itu mengisytiharkan keadaan berjaga-jaga yang akan mencetuskan langkah penjimatan gas.

Jerman, yang juga mengalami aliran gas Russia yang lebih rendah, mengumumkan pada hari Ahad rancangan terbaharunya untuk meningkatkan tahap simpanan gas dan dapat memulakan semula loji janakuasa arang batu yang sebelum ini dihentikan berperingkat.

“Itu menyakitkan, tetapi dalam keadaan ini adalah satu keperluan untuk mengurangkan penggunaan gas.

“Tetapi jika kita tidak melakukannya, maka kita menghadapi risiko fasiliti penyimpanan tidak akan penuh pada penghujung tahun menjelang musim sejuk,” kata Menteri Ekonomi Robert Habeck.

Denmark juga telah memulakan langkah pertama pelan gas kecemasan disebabkan ketidaktentuan bekalan Russia.

Russia pada Isnin mengulangi kritikan awalnya bahawa Eropah perlu dipersalahkan selepas Barat mengenakan sekatan sebagai tindak balas kepada operasi ketenteraan Moscow di Ukraine.

Gazprom mengurangkan kapasiti minggu lalu di sepanjang Nord Stream 1 – saluran paip utama yang membekalkan Jerman dan lain-lain – berikutan kelewatan pemulangan peralatan yang diservis oleh Siemens Energy Jerman di Kanada.

“Kami mempunyai gas, ia sedia untuk dihantar, tetapi orang Eropah mesti mengembalikan peralatan itu, yang sepatutnya dibaiki di bawah tanggungjawab mereka,” kata jurucakap, Kremlin Dmitry Peskov.

Itali, yang jawatankuasa teknikalnya untuk gas dijangka bermesyuarat pada hari ini, berkata ia boleh mengisytiharkan keadaan berjaga-jaga yang tinggi untuk bekalan gas minggu ini jika Russia terus mengekang bekalan.

Ia akan mencetuskan langkah untuk mengurangkan penggunaan, termasuk catuan gas untuk pengguna industri terpilih.

Selain itu ia juga meningkatkan pengeluaran di loji janakuasa arang batu dan meminta lebih banyak import gas daripada pembekal lain di bawah kontrak sedia ada. – Agensi


Polis kenal pasti penganjur himpunan solidariti Muhyiddin

KUALA LUMPUR, 18 Syaaban 1444H, Sabtu – Polis telah mengenal pasti penganjur dan beberapa individu yang menganjurkan perhimpunan solidariti untuk bekas Perdana Menteri, Tan Sri Muhyiddin Yassin di pekarangan Ibu Pejabat Suruhanjaya Pencegahan Rasuah Malaysia (SPRM) di Putrajaya pada Khamis lepas.

Ketua Polis Kuala Lumpur, Datuk Azmi Abu Kassim berkata, kesemua mereka akan dipanggil dalam tempoh terdekat bagi membantu siasatan.

Beliau berkata, polis juga telah membuka kertas siasatan kes berkenaan dan akan dirujuk kepada Timbalan Pendakwaraya untuk tindakan selanjutnya.

“Siasatan kes berkenaan sedang dijalankan dan kami akan panggil mereka yang terlibat untuk diambil keterangan kes ini,” katanya dalam sidang media selepas menghadiri Majlis Town Hall Discussion sempena Hari Polis ke-216 di sini hari ini.

Pada Khamis lepas, Muhyiddin dipanggil ke SPRM Putrajaya untuk dirakam percakapan bagi melengkapkan proses siasatan akhir berhubung Program Jana Ekonomi Pemerkasaan Kontraktor Bumiputera Berwibawa (Jana Wibawa) dan isu berkaitan.

Pada hari yang sama, beliau ditahan sebelum dibebaskan dengan jaminan SPRM.

Semalam, Muhyiddin didakwa di Mahkamah Sesyen Kuala Lumpur atas empat pertuduhan menggunakan kedudukannya untuk suapan berjumlah RM232.5 juta bagi parti Bersatu dan dua pertuduhan menerima wang hasil aktiviti haram RM195 juta.-  Bernama


Rasa diri kuat, UMNO dilanda penyakit angkuh dan sombong

Oleh Zuhayati Yazid

BANGI, 4 Syaaban 1443H, Isnin – UMNO dan Barisan Nasional (BN) kini dilanda penyakit angkuh dan sombong ekoran merasakan diri mereka kuat susulan memiliki akar umbi yang ramai.

Namun pada hakikatnya rakyat sudah mula hilang keyakinan kepada kemampuan parti itu untuk menerajui negara ini, demikian dakwa Presiden BERJASA, Ustaz Haji Zamani Ibrahim.

“Walaupun Johor ini adalah dikatakan kubu kuat UMNO namun calon yang bertanding pada Pilihan Raya Negeri (PRN) Johor kali ini ramai.

“Ini jelas petanda bahawa rakyat Johor sudah bersedia menerima pilihan lain selain UMNO.

“Saya yakin, keadaan calon yang ramai sehingga ada kawasan bertembung lebih dari tiga penjuru adalah di luar jangkaan pemimpin UMNO pada peringkat awalnya.

“Sangkaan bahawa bangsa Johor sentiasa bersama BN kini dinafikan pada hari penamaan baru-baru ini. Ini membuatkan BN gementar.” katanya dalam kenyataan kepada Ismaweb.net, hari ini.

Beliau berkata demikian sebagai mengulas kenyataan Naib Presiden UMNO, Datuk Seri Ismail Sabri Yaakob menyasarkan kemenangan dua pertiga pada PRN Johor, tidak lama lagi.

Beliau yang juga Perdana Menteri melihat peluang kemenangan BN pada pilihan raya kali ini adalah cerah, namun gabungan parti itu tidak mahu hanya memperoleh majoriti mudah.

Mengulas lanjut, Haji Zamani mendakwa, dalam kempen PRN Johor lawan senada mengatakan UMNO adalah parti ego, tamak kuasa dan sombong.

“UMNO sebenarnya tiada pilihan, PRN Johor adalah pilihan mereka sendiri, jadi BN sangat bergantung kepada ketokohan Datuk Seri Najib untuk diangkat menjadi idola rakyat walaupun terpalit dengan kes mahkamah,” katanya.

Justeru, beliau berpandangan rakyat Johor perlu menjadi pengundi bijak, selain memilih calon berdasarkan kewibawaan, integriti dan tinggi jiwa kepatuhannya kepada Perlembagaan.

“Mana-mana parti yang pemimpinnya bermasalah, berpolitik kerana inginkan kuasa dan kekayaan semata mata mesti disingkirkan.

“Pilihlah yang mampu membawa perubahan kepada negara kita,” katanya.

Pautan terdahulu;


Lebih 250 perhimpunan di India promosi kebencian, anti-Islam

NEW DELHI, 10 Rabiulawal 1445H, Selasa – Terdapat lebih 250 perhimpunan yang didokumenkan mempromosikan ucapan kebencian terhadap umat Islam di 17 negeri India pada separuh pertama 2023.

Laporan baharu oleh Hindutva Watch menunjukkan secara purata lebih daripada satu peristiwa sedemikian berlaku setiap hari.

Laporan itu bertajuk Laporan Separuh Tahun 2023: Peristiwa Ucapan Kebencian Anti-Muslim di India, diterbitkan pada 24 September – bagi mengenal pasti pelanggaran hak asasi manusia di India.

Tujuannya adalah untuk mendokumentasikan ucapan kebencian yang dianjurkan kumpulan sayap kanan Hindu yang menyasarkan umat Islam pada separuh pertama 2023.

“Majoriti ucapan kebencian ini menyebarkan teori konspirasi berbahaya yang menyasarkan umat Islam, bersama-sama dengan seruan eksplisit untuk keganasan, seruan senjata, dan tuntutan untuk boikot sosio-ekonomi masyarakat Islam,” katanya.

Laporan ini menyerlahkan corak sentimen anti-Muslim yang semakin meningkat di India mulai 2014 dan seterusnya, yang bertepatan dengan Parti Bharatiya Janata (BJP) – yang terkenal dengan pandangan nasionalis Hindu – berkuasa.

Menurut laporan itu, ramai wakil kerajaan terbabit dalam retorik sedemikian.

“Sesetengah daripada pemberi ucapan kebencian termasuk Ketua Menteri, Ahli Parlimen, dan pemimpin kanan dari BJP yang memerintah,” kata Hindutva Watch.

Menurut laporan itu, lonjakan insiden kebencian pada Mac, sejajar dengan perayaan Hindu Ram Navami pada 30 Mac. Keganasan menyebabkan sekurang-kurangnya seorang maut, apabila kedai dan masjid telah diceroboh.

Sepanjang minggu terakhir bulan Mac, sebelum dan semasa perayaan, 18 perhimpunan ucapan kebencian dilaporkan di seluruh negara.

Selepas Narendra Modi memegang jawatan sebagai Perdana Menteri India pada 2014, pelbagai pertubuhan hak asasi manusia telah mencatat peningkatan dalam pelanggaran yang menyasarkan kumpulan minoriti, termasuk Muslim dan Kristian.

Menurut laporan itu, hampir 80 peratus daripada peristiwa ucapan kebencian berlaku di negeri dan wilayah kesatuan yang diperintah BJP.

Di Maharashtra, Karnataka, Madhya Pradesh, Rajasthan dan Gujerat berlaku insiden ucapan kebencian yang paling ketara. – Agensi


Hina Agong: Pengerusi Pro-Keadilan Sarawak direman 2 hari

KUALA LUMPUR, 18 Syawal 1442H, Ahad – Pengerusi Pro-Keadilan Sarawak Iswardy Morni direman dua hari bermula hari ini, bagi membantu siasatan berhubung kenyataannya di laman Youtube yang didakwa berbaur hasutan serta menghina Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Pemangku Pengarah Jabatan Siasatan Jenayah (JSJ) Bukit Aman Datuk Dev Kumar yang mengesahkan perkara berkenaan berkata, lelaki berusia 45 tahun itu ditahan di rumahnya di Kajang pada 11 malam semalam, susulan laporan polis yang diterima.

Katanya kes berkenaan disiasat mengikut Seksyen 4(1) Akta Hasutan 1948, Seksyen 504 Kanun Keseksaan dan Seksyen 233 Akta Komunikasi dan Multimedia 1998.

“Setakat ini, pihak polis telah menerima sebanyak 18 laporan,” katanya kepada Bernama hari ini.

Sementara itu, Pengarah Komunikasi Keadilan Fahmi Fadzil dalam kenyataan hari ini berkata, Iswardy hanya seorang anggota biasa parti yang tidak memegang sebarang jawatan dalam hiraki kepimpinan parti tersebut.

Menurutnya kenyataan yang dibuat tidak mewakili parti bekenaan, malah video yang disiarkan sebelum ini juga pernah dibangkit dan dibincang dalam Biro Politik parti itu, selain amaran keras telah diberikan jika mengulangi perkara sama.

“Namun, oleh kerana isu video Iswardy kini telah menjadi kes siasatan Polis Diraja Malaysia, Keadilan akan menunggu hasil siasatan tersebut sebelum mengambil tindakan lanjut terhadap beliau,” demikian menurut kenyataan itu. – Bernama


LRA beroperasi semula, air dijangka diterima mulai 3 petang

KUALA LUMPUR, 25 Rabiulawal 1442H, Rabu – Kawasan-kawasan di Lembah Klang yang mengalami gangguan bekalan air sejak petang semalam dijangka mula menerima kembali bekalan air pada 3 petang ini secara berperingkat mengikut kedudukan kawasan dalam sistem agihan.

Pengurusan Air Selangor Sdn Bhd (Air Selangor) dalam kenyataan hari ini memaklumkan Loji Rawatan Air (LRA) Sungai Selangor Fasa (SSP) 1, 2 dan 3 serta Rantau Panjang telah beroperasi semula pada 2.40 pagi tadi secara berperingkat setelah merekodkan bacaan 0 TON sebanyak tiga kali berturut-turut.

Katanya sehingga pukul 7 pagi tadi, keempat-empat LRA telah selesai melaksanakan aktiviti pencucian dan pengepaman di setiap bahagian dalam proses rawatan di LRA.

“Ini bagi memastikan kualiti air yang dibekalkan adalah bersih dan selamat mengikut piawaian Kementerian Kesihatan.

“Air Selangor telah melakukan pengesahan kualiti air di setiap bahagian dalam proses rawatan air serta kolam-kolam imbangan dan telah disahkan tiada bau oleh Suruhanjaya Perkhidmatan Air Negara,” menurut kenyataan itu.

Sehubungan itu, Air Selangor sedang menstabilkan sistem agihan sebelum bekalan air dapat diagihkan kepada pengguna dan akan memaklumkan jadual pemulihan bekalan air mengikut kawasan setelah sistem agihan bekalan air distabilkan.

Bantuan bekalan air alternatif akan diteruskan bagi membantu pengguna yang terjejas termasuk menggerakkan sebanyak 111 lori tangki, menyediakan 14 pili awam dan membuka 17 pusat khidmat setempat serta mengagihkan air minum lima liter.

Semalam, Air Selangor memaklumkan henti tugas LRA Rantau Panjang serta SSP 1, 2 dan 3 menyebabkan gangguan bekalan air tidak berjadual melibatkan 1,139,008 akaun pengguna di Lembah Klang.

Gangguan bekalan itu merangkumi 1,279 kawasan di Kuala Lumpur, Petaling, Klang, Shah Alam, Kuala Selangor, Hulu Selangor, Gombak dan Kuala Langat mulai 6 petang berikutan pencemaran sumber air mentah.

Maklumat lanjut berkenaan gangguan bekalan air tidak berjadual akan dimaklumkan dari semasa ke semasa menerusi semua medium komunikasi Air Selangor termasuk Twitter, Facebook, Instagram, aplikasi Air Selangor dan laman sesawang di www.airselangor.com. – Bernama


66 tahun merdeka, Malaysia harus mandiri ikut acuan sendiri

BANGI, 14 Safar 1445H, Khamis – Malaysia perlu berubah menuju ke arah sebuah negara yang kuat, maju dan berdaulat, demikian kata Presiden Persatuan Belia Islam Nasional (Pembina), Wafiq Azman.

Beliau menegaskan, Malaysia negara beridentiti dan terbina daripada hasil perjuangan pejuang terdahulu yang mempertahankan identiti Kebangsaan – Melayu dan Islam sebagai tunjang.

Identiti ini juga akan terus menjadi asas perjuangan dan dipertahankan bagi diwarisi kepada generasi akan datang, katanya.

Justeru, seiring dengan iltizam Hari Kebangsaan, beliau berkata, kemerdekaan yang dikecapi sejak 66 tahun seharusnya menjadi asbab kukuh untuk bebas merancang pembangunan dan hala tuju negara mengikut acuan sendiri serta jauh daripada pengaruh penjajah.

“Jika disandarkan umur tersebut dengan umur manusia, ia seharusnya telah menjadikan manusia itu sebagai insan yang penuh pengalaman, penuh hikmah dan matang dalam menentukan keputusan hidupnya sendiri.

“Begitu juga dengan sesebuah negara, negara yang telah mencapai 66 tahun kemerdekaan seharusnya perlu menjadi negara yang bebas 100 peratus untuk merancang pembangunan negara secara mandiri bahkan mampu dijadikan contoh kepada negara-negara lain yang lebih muda darinya,” katanya dalam kenyataan, hari ini.

Dengan kesedaran itu, Wafiq berkata, ini masanya untuk Malaysia perlu mengambil tindakan berani untuk merombak semula sistem-sistem tinggalan penjajah yang masih digunakan hari ini dengan menukarnya menggunakan sistem mengikut kerangka acuan sendiri.

“Kita tidak boleh terus bergantung kepada model-model luar yang sememangnya tidak sesuai dengan realiti dan keperluan kita. Kita perlu berani menentukan hala tuju dan visi kita sendiri sebagai sebuah negara yang berdaulat.

“Kita perlu melihat semula sistem pendidikan, sistem perundangan, sistem pentadbiran, sistem ekonomi, sistem sosial dan sistem politik kita dengan memastikan bahawa sistem-sistem itu terbina daripada kerangka kita sendiri dan dapat memenuhi aspirasi dan kepentingan nasional,” katanya.

Bagi menjayakan hasrat ini, beliau menegaskan, kemampuan dalam bidang-bidang strategik seperti sains, teknologi, industri, pertahanan, sosial, ekonomi dan politik perlu diperkukuhkan.

Ini termasuk mengupayakan mahasiswa dan universiti yang merupakan tunjang kepada hasrat membangunkan Malaysia sebagai sebuah negara yang unggul.

“Kita perlu menunjukkan bahawa kita mampu bersaing dengan negara-negara lain di pentas dunia khususnya di rantau ini.

“Mahasiswa adalah pemimpin masa depan yang akan meneruskan legasi pejuang kemerdekaan. Universiti pula adalah tempat melahirkan ilmuwan, pakar, profesional, intelektual, seniman, aktivis dan tokoh-tokoh yang akan menyumbang kepada pembangunan nasional.

“Oleh itu, saya menyeru kepada mahasiswa dan universiti agar memainkan peranan mereka secara strategik kepada hasrat ini. Selamat menyambut hari kebangsaan!,” katanya.


Kerajaan Madani ibarat ‘telur di hujung tanduk’

Oleh Muhammad Danial Haziq

BANGI, 22 Zulkaedah 1444H, Ahad – Kerajaan Madani pimpinan Datuk Seri Anwar Ibrahim berada dalam keadaan sangat tidak stabil kerana kerajaan campuran daripada parti-parti utama seperti PKR, UMNO dan DAP mempunyai kepentingan perjuangan yang berbeza.

Naib Presiden BERJASA, Ir Ts Muhammad Lukman al-Hakim Mohamad menyifatkan keadaan Kerajaan Perpaduan itu ibarat ‘telur di hujung tanduk’ dan hanya menunggu masa untuk tumbang.

“Semata-mata mahu membentuk sebuah kerajaan mereka bersatu tetapi hati mereka, perjuangan, jiwa dan bakat ahli di lapangan, dan di peringkat bawahan juga dah berpecah-belah.

“Terutamanya UMNO kalau kita lihat, bukan sahaja di peringkat bawahan, tetapi pemimpin-pemimpin tertinggi juga melakukan beberapa sindiket ataupun komplot bagi menjatuhkan keadaan Kerajaan Madani itu sendiri akibat tidak bersetuju dengan perseteruan yang berlaku.

“Jadi kita lihat satu keadaan yang sangat sangat jelas berlaku secara terbuka, di media-media, bukannya secara sorok-sorok ataupun secara belakang tabir tetapi ternyata UMNO, sebahagian daripada pemimpin-pemimpin mereka bakal menarik diri dan mungkin kita akan melihat tumbangnya Kerajaan Madani dalam sedikit masa sahaja lagi,” katanya kepada Ismaweb.net.

Mengulas lanjut, beliau berkata bahawa masyarakat sudah sedia maklum akan perjuangan DAP yang bersifat rasis memperjuangkan hak minoriti mereka walaupun bercanggah dari segi perlembagaan.

Beliau menambah, tindakan kontroversi pimpinan parti tersebut untuk menjadikan Bak Kut Teh sebagai identiti makanan kebangsaan baru-baru ini dianggap sangat kurang ajar serta membuktikan bahawa DAP tidak menghormati Kerajaan Madani.

“Jadi ini adalah satu indikator jelas bahawa DAP tidak pernah menghormati pun Kerajaan Madani ini, mereka cuma mempergunakannya untuk mendesak dan mendapatkan apa yang mereka mahu selama ini.

“Dan desakan-desakan ini, ditambah dengan tidak kukuhnya Kerajaan Madani itu, Perdana Menteri dan pemimpin-pemimpin terpaksa memberi muka dan tidak berani untuk mencampur ataupun membantah apa sahaja yang DAP sebutkan dan perjuangkan.

“Jadi, ini akan menaikkan kemarahan pejuang-pejuang, ahli-ahli, dan pemimpin-pemimpin UMNO yang selama berpuluh tahun, mereka berjuang untuk menentang DAP akhirnya pemimpin mereka berpeluk cium dengan DAP tanpa sebarang rasa malu dan rendah maruah,” ulas beliau.

Naib Presiden BERJASA itu juga menggesa agar UMNO meminggirkan pemimpin-pemimpin yang dikaitkan dengan pelbagai isu salah laku dan kes mahkamah.

“Bukan sahaja ahli, tetapi masyarakat luar juga memerhati dan melihat kredibiliti UMNO semakin lemah, terjejas, dan bakal sungkur menyembah bumi,” katanya.


Dewan Rakyat kecoh, perang mulut antara MP isu tukar Speaker

BANGI, 21 Zulkaedah 1441H, Isnin – Seperti dijangka, persidangan Dewan Rakyat yang membuka tirai hari ini ‘panas’ apabila usul untuk menggugurkan Speaker Dewan Rakyat, Tan Sri Mohamad Ariff Mohd Yusof dikemukakan.

Drama panas berlangsung selama lebih 30 minit ini berlaku apabila Ketua Pembangkang, Datuk Seri Anwar Ibrahim mempersoalkan niat kerajaan untuk menggantikan Mohamad Ariff.

Terdahulu, Perdana Menteri, Tan Sri Muhyiddin Yassin mengemukakan usul untuk menggantikan Mohamad Ariff dengan alasan ada calon lain.

“Bahawa Dewan Rakyat ini mengambil ketetapan untuk Tuan Yang Dipertua, Yang Berhormat Tan Sri Dato’ Mohamad Ariff bin Md Yusof mengosongkan jawatannya atas alasan terdapat pencalonan lain bagi jawatan Tuan Yang Dipertua,” kata Muhyiddin.

Ahli Parlimen Pagoh itu bangun mengusulkan cadangan itu di hadapan Timbalan Yang Dipertua Dewan Rakyat, Datuk Mohd Rashid Hasnon.

Usul berkenaan disokong Ahli Parlimen Gombak, Datuk Seri Mohamed Azmin Ali. Mohd Rashid kemudian membuka kepada sidang untuk membahaskan usul berkenaan.

Beliau mengeluarkan peraturan bahawa hanya dua wakil daripada kerajaan dan pembangkang boleh membahaskan usul tersebut.

Ketua Pembangkang, Datuk Seri Anwar Ibrahim bangun sebaik sahaja usul dibuka untuk dibahaskan dan mempersoalkan mengapa perlu dihadkan perbahasan yang begitu penting itu kepada jumlah Ahli Parlimen dan masa yang terhad.

Beliau menyifatkan peraturan tersebut sebagai tidak adil kepada Ahli-Ahli Parlimen.

“Ini soal saya cadangkan Timbalan Speaker jangan ambil keputusan untuk menghalang daripada berbahas. Ini soal teknikal. Tidak ada sebab nak hadkan kepada dua orang kerana ini isu besar dan pertama kali dalam sejarah,” katanya.

Ahli Parlimen Shah Alam, Khalid Samad juga bangkit mempersoalkan kesalahan Mohamad Ariff yang telah dilakukan sehingga dia harus digugurkan.

“Apa salah Mohamad Ariff sehingga ia ditukarkan,” katanya.

Menteri di Jabatan Perdana Menteri, Datuk Takiyuddin Hassan turut bangun menjelaskan isu pertukaran Speaker Dewan Rakyat boleh dilakukan dan usul tersebut telah diterima oleh speaker sendiri.

Mohd Rashid gagal meredakan pertikaman lidah itu sehinggakan Ahli Parlimen Kota Raja, Mohamad Sabu bingkas bangun dengan menggelar beliau sebagai ‘bodoh’.

Mengikut Aturan Mesyuarat hari ini, Muhyiddin akan mengusulkan bekas Pengerusi Suruhanjaya Pilihan Raya (SPR) Datuk Azhar Azizan Harun bagi menggantikan Mohamad Ariff sebagai Yang Dipertua.

Selain itu, beliau turut dijadual mengusulkan supaya Timbalan Yang Dipertua Dewan Rakyat, Nga Kor Ming mengosongkan jawatan sebelum kemudiannya mengusulkan cadangan supaya Ahli Parlimen Pengerang, Datuk Seri Azalina Othman Said menggantikan Kor Ming.


BMF: Ahli Parlimen muslim diajak bantu pertingkat ekonomi Islam

BANGI, 5 Zulhijjah 1442H, Khamis – Pertubuhan-Pertubuhan Pembela Islam ( PEMBELA) mengajak Ahli Parlimen muslim – tanpa mengira parti politik – membantu meningkatkan ekonomi Islam dengan mengutamakan produk serta peniaga muslim dalam melaksanakan bantuan bakul makanan.

Tindakan itu secara tidak langsung, akan meningkatkan jumlah kutipan zakat di kalangan peniaga dan pengusaha produk muslim.

Ia juga sekali gus dapat membantu pusat-pusat zakat untuk mengagihkan bantuan kepada lebih ramai asnaf dan golongan yang terkesan susulan Perintah Kawalan Pergerakan (PKP), kata Naib Pengerusi PEMBELA, Cikgu Izzat Johari.

“Janganlah terburu-buru membeli barangan bukan Islam dan ingin mengejar nama dan menunjukkan kehebatan dengan jumlah yang terhad tersebut, kononnya membeli dengan bukan Islam lebih banyak kuantiti dan boleh disalurkan kepada lebih ramai.

“Akhirnya, apabila pusat khidmat ditutup, berapa ramai yang hampa dan kecewa dan mungkin balik dengan tangan kosong.

“Jangan terburu-buru. Ikut prosedur dan secara tidak langsung, dapat selarikan masa dan peluang kepada pekedai muslim untuk menyediakan barangan secara berperingkat,” katanya dalam kenyataan, hari ini.

Dalam pada itu, Cikgu Izzat menegaskan, walaupun kedai dan produk muslim diutamakan, tidak bermakna golongan bukan Islam diabaikan.

“Alangkah indahnya orang bukan Islam turut mendapatkan barangan keperluan asas yang berkualiti, diyakini bersih dan berkhasiat, semestinya produk muslim.

“Inilah masanya untuk kita semua membantu dan menggerakkan ekonomi kita. Inilah hasrat kerajaan mahu melihat ekonomi Malaysia bangkit semula. Bantulah peniaga-peniaga muslim,” katanya.

Penganjur utama Kempen Beli Produk Muslim (BMF) itu juga mengharapkan satu kerjasama terbaik daripada semua Ahli Parlimen muslim untuk bersatu hati dan bertindak bijak dalam mengutamakan produk dan perkhidmatan muslim.

“Kalau bukan kita lakukan perubahan, siapa lagi?” soalnya.


Pegawai Imigresen didenda RM50,000 terima wang bantu lepaskan warga asing

KUALA LUMPUR, 28 Muharram 1443H, Isnin – Seorang pegawai Imigresen didenda RM50,000 oleh Mahkamah Sesyen di sini hari ini, selepas mengaku menerima wang berjumlah RM15,000 bagi membantu melepaskan beberapa warga China dan Filipina di kaunter Imigresen Lapangan Terbang Antarabangsa Kuala Lumpur 2 (klia 2), tahun lepas.

Hakim Suzana Hussin menjatuhkan hukuman itu terhadap Yusrazif Wan Yusoh, 42, selepas dia mengaku bersalah atas lima pertuduhan pindaan yang dibacakan ke atasnya dan memerintahkan lelaki itu dipenjara lima bulan sekiranya dia gagal membayar denda.

Mengikut pertuduhan pertama hingga kelima, tertuduh sebagai seorang penjawat awam didakwa telah menerima benda berharga iaitu deposit tunai dan pindahan wang secara dalam talian berjumlah RM15,000 daripada Yuen Hon Loong, bagi pelepasan beberapa warga China dan seorang warga Filipina melalui kaunter Imigresen, Balai Pelepasan, klia 2, Sepang, Selangor.

Kesemua kesalahan itu didakwa dilakukan di Alliance Islamic Bank Berhad cawangan Putrajaya, Menara Ikhlas, Presint 3, Putrajaya antara 28 Oktober dan 16 November 2020, mengikut Seksyen 165 Kanun Keseksaan yang membawa hukuman penjara maksimum dua tahun atau denda atau kedua-duanya.

Terdahulu, peguam Azrul Zulkifli Stork yang mewakili Yusrazif yang ditahan dalam Op Selat memohon hukuman denda atas alasan anak guamnya telah insaf selain perlu menanggung isteri dan empat orang anak.

“Anak guam saya merupakan seorang daripada dua pegawai Imigresen yang membantu pihak berkuasa untuk menjatuhkan sindiket cap palsu. Dia juga menghidap penyakit diabetes dan buah pinggang,” kata peguam itu.

Timbalan Pendakwa Raya Mohd Shahrom Idris bagaimanapun memohon hukuman setimpal mengambil kira faktor kepentingan awam supaya dapat memberi pengajaran kepada tertuduh dan peringatan kepada orang awam.

“Hukuman yang dijatuhkan perlu menggambarkan keseriusan kesalahan dilakukan dan sebagai amaran kepada masyarakat agar tidak melibatkan diri dengan rasuah,” katanya.

Berdasarkan fakta kes, Yusrazif yang berkhidmat di Jabatan Imigresen sejak 12 Mac 2006 telah diberikan tugas antaranya untuk memantau pemeriksaan masuk dan keluar penumpang warganegara, penduduk tetap dan warganegara asing di kaunter pemeriksaan Imigresen di klia 2.

Hasil siasatan mendapati, tertuduh telah menerima senarai nama serta butiran pasport warga asing yang bermasalah kerana memasuki Malaysia menggunakan pasport terbang daripada Yuen.

Tertuduh kemudian membantu urusan pelepasan warga asing berkenaan untuk kembali ke negara asal dan sebagai balasan, Yuen akan membuat pembayaran kepada tertuduh secara pindahan wang dalam talian setiap kali bantuan diberikan. – Bernama


DAP tak mampu gerak sendiri tanpa perkudakan PKR-PAN

Oleh Athirah Huda Zalhe

BANGI, 18 Rejab 1442H, Selasa – DAP sedar bahawa parti – rasis dan cauvinis – itu tidak mampu bergerak sendiri tanpa sokongan atau ‘memperkudakan’ rakan komponennya PKR dan Parti Amanah Negara (PAN).

Justeru, tidak mustahil kenyataan pemimpinnya, Lim Guan Eng adalah ‘isyarat’ kepada Presiden PKR, Datuk Seri Anwar Ibrahim supaya menggunakan hubungan baik dengan Datuk Seri Ahmad Zahid Hamidi untuk mempelawa Barisan Nasional (BN) menyertai Pakatan Harapan (PH).

Sebelum ini, Guan Eng mendakwa PH berpeluang mentadbir semula jika gabungan parti itu memperoleh sokongan 15 peratus pengundi Melayu pada Pilihan Raya Umum ke-15 (PRU15).

Katanya, ia berdasarkan satu dapatan kajian yang menyatakan situasi itu boleh berlaku sekiranya jumlah peratusan berkenaan ditambah dengan pengundi bukan Melayu.

Dakwanya, ia sekali gus memungkinkan PH memperoleh 35 peratus undi dan mentadbir semula negara.

“Kajian itu turut menunjukan jika BN keluar Perikatan Nasional (PN), BN mampu mendapat 35 lebih peratus undi Melayu dan masing-masing 15 peratus buat PH dan PN,” dakwanya.

Mengulas perkara itu, Ketua Penerangan Barisan Jemaah Islamiah Se-Malaysia (BERJASA), Ustaz Zamani Ibrahim berkata, Guan Eng mungkin menyedari hasrat mempelawa BN -UMNO, MCA dan MIC – menyertai PH bukanlah kekangan yang paling besar.

“PH mempunyai harapan untuk memerintah sekiranya BN menyertai PH dan pimpinan UMNO yang sedang kepanasan dengan kes-kes mahkamah juga akan terasa selesa sekiranya BN menyertai PH, di samping dapat meredakan kekalutan merebut kerusi berbanding bersama PN sekarang.

“Hakikatnya, beginilah jadi jika mana-mana parti sudah menjadi ‘ladang bercucuk tanam’ bagi individu yang rakus dan tamak,” katanya kepada Ismaweb.net, hari ini.

Beliau berkata, parti terbabit bukan lagi membawa suara dan agenda ummah, tetapi sudah ‘diperkudakan’ oleh pemimpin tertentu yang menggunakan parti demi kepentingan diri.

“Sebutlah parti apa sekali pun, sekiranya parti itu memperjuangkan agenda parti dan individu maka mencari jalan selamat untuk kepentingan parti atau individu adalah peluang padanya, walaupun terpaksa meninggalkan agenda rakyat atau ummah,” katanya.


Israel tutup Masjid Ibrahimi untuk orang Islam, adakan konsert untuk penduduk Yahudi

HEBRON, 17 Ramadan 1443H, Selasa – Penduduk haram Israel mengadakan konsert di Masjid Ibrahimi di Hebron yang diduduki semalam untuk menandakan Hari Paskah, selepas tentera pendudukan melarang jemaah Palestin daripada memasuki tapak suci umat Islam itu.

Wakaf Islam Palestin di Hebron berkata, Masjid Ibrahimi ditutup pada jam 10 malam Ahad dan akan ditutup selama dua hari.

Tindakan ini, katanya, adalah pencerobohan terang-terangan terhadap kesuciannya dan pencabulan provokatif terhadap hak orang Islam untuk mengakses tempat ibadat mereka.

Pengarah masjid, Ghassan Al-Rajabi, mengecam tindakan itu, menganggap ia sebagai kesinambungan daripada ‘cubaan pihak berkuasa Zionis untuk menguasai dan menduduki masjid.’

Pada tahun 1994, pihak berkuasa pendudukan Israel membahagikan Masjid Ibrahimi antara orang Islam dan Yahudi.

Ia berikutan pembunuhan beramai-ramai yang dilakukan oleh seorang peneroka Yahudi yang menyebabkan 29 jemaah Palestin mati dan lebih 150 cedera. – Agensi


‘Jangan sebar berita tidak rasmi berhubung kesihatan Tun M’

KUALA LUMPUR, 20 Jamadilakhir 1443H, Ahad – Orang ramai diminta tidak menyebarkan sebarang berita mengenai keadaan kesihatan bekas Perdana Menteri, Tun Dr Mahathir Mohamad, melainkan ia berdasarkan sumber keluarga atau hospital secara rasmi, kata Menteri Komunikasi dan Multimedia, Tan Sri Annuar Musa.

Beliau sebaliknya meminta orang ramai mendoakan agar Allah SWT mempermudahkan segala urusan rawatan Dr Mahathir di Institut Jantung Negara (IJN) ketika ini agar negarawan itu segera sembuh.

“Hormati situasi keluarga Tun Dr Mahathir saat ini,” katanya dalam ciapan di laman Twitter hari ini.

Sejak semalam, pengamal media mula berkumpul di perkarangan IJN bagi mendapatkan perkembangan terkini status kesihatan Dr Mahathir.

Bagaimanapun anak Ahli Parlimen Langkawi itu Datin Paduka Marina memaklumkan keadaan bapanya kini stabil dan memberi respons yang baik kepada rawatan lanjutan prosedur elektif yang dijalankan 8 Januari lepas.

Dr Mahathir sebelum ini dibenarkan keluar dari IJN pada 13 Januari selepas dimasukkan ke pusat perubatan itu pada 7 Januari dan beliau menjalani prosedur perubatan elektif yang dikendalikan sepasukan doktor dari institut berkenaan dan Pusat Perubatan Universiti Malaya pada 8 Januari. – Bernama


Berebut kerusi? Pemuda UMNO Seremban putus hubungan dengan MCA

BANGI, 25 Ramadan 1442H, Jumaat – Setiap keputusan dan ketetapan terhadap hubungan antara parti hanya akan ditentukan kepimpinan parti dalam Dewan Tertinggi Barisan Nasional (BN).

Justeru, keputusan Pemuda UMNO Bahagian Seremban untuk tidak bekerjasama dengan MCA Seremban dan Negeri Sembilan disifatkan sebagai pandangan peribadi yang tidak mewakili keputusan gabungan itu.

Setiausaha Pemuda BN, Fadzmel Fadzil berkata, Pemuda UMNO sentiasa diingatkan untuk terus mengukuhkan kerjasama dengan parti komponen BN di pelbagai peringkat.

“Semoga BN terus memperkuat kerjasama dan bersatu untuk memastikan kita dapat memenangi Pilihan Raya Umum ke-15 bersama-sama,” katanya seperti dilapor FMT, hari ini.

Terdahulu, Pemuda UMNO Bahagian Seremban memutuskan semua bentuk kerjasama dengan MCA di negeri itu gara-gara provokasi berterusan parti berasaskan perkauman itu di media berbahasa Cina.

Ketua Pemudanya, Zool Amali Hussein berkata, keputusan itu berkuat kuasa serta-merta bermula pada Khamis lalu.

“Memandangkan provokasi berterusan di dalam akhbar berbahasa Cina maka dengan ini Pergerakan Pemuda UMNO Seremban mengambil ketetapan untuk tidak bekerjasama dan tidak akan mengadakan sebarang program dan majlis bersama dengan MCA Negeri Sembilan dan Seremban.

“Pergerakan Pemuda UMNO Bahagian Seremban memandang serius isu yang dibangkitkan oleh MCA di dalam akhbar Cina dan ini menunjukkan kami pemuda tegas dengan pendirian serta prinsip kami untuk meletakkan calon di Parlimen Seremban,” katanya.


BN menang besar PRK DUN Chini

PEKAN, 12 Zulkaedah 1441H, Sabtu – Barisan Nasional (BN) berjaya mengekalkan kerusi Dewan Undangan Negeri (DUN) Chini dengan kemenangan besar pada pilihan raya kecil (PRK) DUN itu hari ini.

Calonnya Mohd Sharim Md Zain, 41, menang dengan majoriti 12,650, selepas memperoleh 13,872 undi, manakala pencabarnya dua calon Bebas iaitu Tengku Datuk Zainul Hisham Tengku Hussin, 64, meraih 1,222 undi dan Mohd Shukri Mohd Ramli, 49, mendapat 137 undi.

Keputusan itu diumumkan Pegawai Pengurus Pilihan Raya Datuk Zaliza Zulkipli di pusat penjumlahan undi rasmi di Institut Kemahiran Belia Negara (IKBN) Pekan dekat sini pada 9.04 malam.

Zaliza berkata, terdapat hanya 239 kertas undi yang ditolak, 36 kertas undi tidak dikembalikan selepas semua 13 pusat mengundi ditutup pada 5.30 petang tadi, dengan peratusan keluar mengundi yang direkodkan adalah 74 peratus (15,231 pengundi)

Majoriti  diraih Mohd Sharim itu melebihi dua kali ganda daripada jumlah majoriti yang pernah diraih penyandangnya sebelum ini Datuk Seri Abu Bakar Harun daripada BN iaitu 4,622 undi, pada Pilihan Raya Umum ke-14 (PRU14).

DUN Chini mempunyai 20,990 pengundi, terdiri daripada 10,269 pengundi lelaki dan 10,721 pengundi wanita.

Ini adalah kemenangan keenam buat BN daripada 11 PRK yang diadakan selepas PRU14 pada 9 Mei 2018.

BN sebelum ini menang di Parlimen Cameron Highlands, DUN Semenyih, DUN Rantau, Parlimen Tanjung Piai dan Parlimen Kimanis.

Keputusan malam ini menyaksikan kedua-dua calon Bebas hilang deposit kerana gagal memperoleh lebih daripada 1/8 jumlah undi yang diterima oleh calon-calon yang bertanding.

Terdahulu, proses pengundian yang bermula 8 pagi tadi berjalan lancar dengan tiada sebarang insiden yang tidak diingini melibatkan penyokong calon-calon yang bertanding.

PRK DUN Chini diadakan ekoran kematian Abu Bakar, 60, pada 7 Mei lepas di Hospital Kuala Lumpur akibat serangan jantung. Abu Bakar menjadi wakil rakyat kawasan itu sejak PRU11 pada 2004.

Pada PRU14, Abu Bakar menang dengan majoriti 4,622 undi selepas memperoleh 10,027 undi menewaskan calon PAS Mohd Fadhil Noor Abdul Karim yang meraih 5,405 undi manakala Mohamad Razali Ithnain daripada PKR sekadar mendapat 1,065 undi. -Bernama


Tindakan Israel jejas peluang bina semula negara Palestin

RAMALLAH, 18 Syaaban 1443H, Isnin – Tindakan rejim Israel menjejaskan peluang membina kembali negara Palestin, termasuk peluasan penempatan rakyatnya, kata Perdana Menteri Palestin Mohammed Ishtaye pada Ahad.

Realitinya keadaan semakin merosot, dan penyelesaian dua negara tidak akan dicapai melalui rundingan “kerana kerajaan Israel enggan berunding,” kata Ishtaye ketika mengadakan pertemuan dengan Menteri Luar Singapura Vivian Balakrishnan di Ramallah, menurut kenyataan rasmi.

Perdana Menteri Israel Naftali Bennett sebelum ini mengumumkan kerajaannya tidak akan mengadakan sebarang perbincangan dengan Presiden Palestin Mahmoud Abbas, pihak berkuasa Palestin atau pegawainya, lapor Xinhua.

Rundingan damai antara Israel dan Palestin, yang ditaja Amerika Syarikat selama sembilan bulan, terhenti pada 2014 berikutan perbezaan ketara berhubung isu membabitkan penempatan Yahudi dan pengiktirafan negara Palestin. – Bernama


RCI siasat TH sudah memadai bongkar wujud salah laku

BANGI, 12 Zulhijjah 1442H, Khamis – Penubuhan Suruhanjaya Siasatan Diraja (RCI) sudah memadai jika mahu memastikan ketelusan Lembaga Tabung Haji (TH) bertaraf dunia dan membongkar segala salah laku yang pernah berlaku dalam agensi itu.

Setiausaha Agung Barisan Jemaah Islamiah Se-Malaysia (BERJASA), Ir Muhammad Lukman Al Hakim berkata, pihak pengurusan tertinggi TH sendiri telah bersetuju untuk memberikan kerjasama penuh dalam hal ini.

“Pun begitu, RCI adalah bersifat ‘investigative’ dan reaktif terhadap masalah yang telah pun berlaku. Kita sebenarnya memerlukan satu langkah proaktif yang lebih bersifat ‘preventive’ (mencegah).

“Justeru, saya melihat penambahbaikan terhadap Akta Tabung Haji 1995 (Akta 535) itu sendiri amat penting selain mekanisme ampuh dalam melantik ahli lembaga pengarah yang benar-benar bersih, amanah dan berkemahiran luas dalam bidang kewangan Islam,” katanya dalam satu kenyataan, hari ini.

Dengan penubuhan RCI tersebut, maka tidak perlu lagi TH diubah pihak yang mengawal selianya kepada Bank Negara Malaysia (BNM) seperti yang telah dicadangkan oleh kerajaan.

Malah, Muhammad Lukman menyifatkan tindakan meletakkan TH di bawah BNM jelas merupakan satu langkah ke belakang yang akan membataskan visi, misi dan peranan utamanya.

“TH bukan bank. Ia adalah satu institusi pengurusan kewangan dan pelaburan umat Islam dengan tujuan utama bagi memudahkan umat Islam di Malaysia menyempurnakan rukun Islam kelima.

“Dengan jumlah deposit mencecah RM73 billion dan keuntungan bersih setengah tahun pada angka RM1.25 billion (2020), sudah tentulah ia diangggap ‘lubuk emas’ dan menjadi tumpuan dan rebutan semua pihak.

“Ia berbeza dengan bank-bank yang dikawal selia oleh Akta Bank Negara Malaysia 2009, kerana TH ditadbir berdasarkan Akta Tabung Haji 1995 (Akta 535),” tegasnya


Isu kebun durian: Netizen Cina kutuk Melayu, kata patut tinggal dalam gua

BANGI, 16 Muharram 1442H, Jumaat – Melampau! Selepas mengeluarkan komen berbaur penghinaan terhadap Yang di-Pertuan Agong sebelum ini, netizen Cina sekali lagi sengaja mencetuskan perbalahan antara kaum.

Terbaharu, petikan sidang media Pertubuhan-Pertubuhan Pembela Islam (PEMBELA) yang disiarkan portal liberal versi Cina, menjadi medium segelintir netizen Cina mengeluarkan komen menghina orang Melayu.

Dalam petikan itu, Naib Pengerusi PEMBELA, Ustaz Masridzi Sat menyatakan kebimbangannya terhadap nasib generasi Melayu yang akan datang, sekiranya tanah milik kerajaan sewenang-wenangnya diberikan kepada kaum lain.

Kenyataan Masridzi itu susulan daripada sidang media PEMBELA pada Rabu lalu, mengenai isu pencerobohan tanah kerajaan negeri oleh pengusaha kebun durian di Raub, Pahang – yang diusahakan secara haram.

“Apa yang kita paling risau ialah anak cucu kita nanti tidak tahu nak tinggal di mana, tempat tinggal mereka dikelilingi tanah yang diduduki orang lain,” kata Masridzi.

Ternyata kebimbangan Masridzi itu diperlekehkan oleh netizen Cina di ruangan komen portal berkenaan.

“Melihat dari rupa kamu seperti kepala babi, tempat tinggal asal kamu orang liar ialah di dalam gua,” tulis Teo Kwang Hool.

“Jangan terperanjat, masih ada tempat di dalam gua,” tulis Mathieu Choong.

Pemilik akaun Tony Khor yang melabelkan PEMBELA sebagai pertubuhan sampah pula berkata, bahawa bandar besar tidak sesuai untuk orang Melayu.

“Mereka lebih sesuai tinggal dalam gua,” kata Hewbert Cheow.

“Memang itulah tempat tinggal asal mereka, tapi berkeras juga nak keluar tinggal di bandar,” kata Ethan Kok Wai Tan.

“Jangan risau anak cucu kamu dalam punggung,” tulis Anthony Cheah.

“Betullah macam ni, bukit yang berdurian di sebelah hutan, anak cucu kamu nanti ditakdirkan tidur dalam hutan, lama-lama tumbuh bulu seluruh badan. Kemudian tumbuh tangan lebih panjang boleh gayut sana-sini atas pokok,” kata BF Lol.

Dalam sidang media lalu, PEMBELA mengesyorkan supaya tanah seluas 4,400 hektar yang diceroboh secara haram di Raub, wajar dijadikan Tanah Rizab Melayu.

Syor itu sebagai menyelesaikan pertikaian antara kerajaan negeri Pahang dengan pekebun durian secara haram di atas kawasan tanah kerajaan dan hutan simpan.

Pencerobohan itu menyebabkan kerajaan negeri mengalami kerugian kira-kira RM30 juta dalam tempoh 10 tahun akibat kehilangan hasil cukai tanah dari kebun haram dan kawasan hutan simpan.


22 jalan ditutup sementara sempena Hari Kebangsaan

KUALA LUMPUR, 6 Safar 1445H, Rabu – Sebanyak 22 jalan menghala ke lokasi sambutan Hari Kebangsaan 2023 di Putrajaya akan ditutup sementara bagi menjamin kelancaran acara sambutan pada 31 Ogos ini.

Penolong Pengarah Pengurusan (Pentadbiran dan Belanjawan) Jabatan Pengurusan Polis Diraja Malaysia (PDRM), ACP Rizal Abd Rahman Sidek berkata, penutupan jalan itu akan bermula dari pukul 5 pagi hingga 11 pagi.

“Antara laluan terlibat ialah Persiaran Perdana dari Dataran Putra, Lebuh Wawasan, Lebuh Bestari, Lebuh Saujana menghala ke Persiaran Perdana, Jalan Pembangunan dari arah Jalan Tun Abdul Razak dan Jalan Pemodenan,” katanya dalam program temu bual di stesen radio Selangor. FM hari ini.

Rizal berkata, untuk senarai penuh jalan yang ditutup, orang ramai boleh melayari Facebook rasmi Jabatan Siasatan dan Penguatkuasaan Trafik Kuala Lumpur.

Beliau berkata, bagi memudahkan pergerakan orang ramai, penganjur menyediakan dua bas perantara di Terminal Putrajaya Sentral dan di Pusat Konvensyen Antarabangsa Putrajaya (PICC). – Bernama


Dengki dengan keluarga Palestin, rejim Israel paksa roboh kandang ternakan

BAITULMAQDIS, 2 Rejab 1442H, Ahad – Pihak berkuasa negara haram Israel bertindak kejam apabila memaksa sebuah keluarga Palestin merobohkan sendiri kandang binatang ternakan milik mereka di Silwan dekat Baitulmaqdis yang diduduki.

Perobohan itu perlu dilakukan bagi mengelakkan keluarga berkenaan kononnya dikenakan bayaran lebih tinggi.

Salah seorang ahli keluarga itu, Omar Seyam yang mengadukan perkara terbabit kepada Pusat Maklumat Wadi Hilweh berkata, beliau terpaksa merobohkan kandang ternakan itu setelah Israel mengeluarkan perintah dengan alasan kononnya struktur berkenaan dibina tanpa kebenaran.

Omar berkata, beliau tidak mempunyai sebarang pilihan bagi mengelak dikenakan bayaran tidak munasabah kepada Israel.

Kebanyakan warga Palestin di Baitulmaqdis mendakwa bahawa mereka terpaksa membina bangunan tanpa izin disebabkan kebarangkalian mendapatkan permit daripada Israel adalah rendah.

Hal ini kerana tanah mereka didominasi oleh penduduk Israel bagi pembinaan penempatan haram.

Menurut kumpulan hak asasi, hampir 75 peratus permit bangunan yang dimohon oleh warga Palestin ditolak oleh Israel. -Agensi


Kedah tak rugi walau tiada kedai judi

ALOR SETAR, 11 Jamadilakhir 1444H, Rabu – Menteri Besar Kedah, Datuk Seri Muhammad Sanusi Md Nor menegaskan, negeri itu tidak rugi walaupun menutup sepenuhnya operasi premis judi.

Ini kerana, kutipan cukai aktiviti judi hanya berjumlah RM400,000 pada 2021.

Justeru, beliau yakin penutupan premis judi mulai 1 Januari lalu, bakal memberi lebih banyak impak positif kepada masyarakat dan negeri pada masa hadapan.

“Pada 2021, keseluruhan pendapatan pihak berkuasa tempatan (PBT) di Kedah hasil daripada cukai premis judi cuma sekitar RM400,000 sahaja.

“Malah jika RM400 juta sekali pun saya tetap tutup premis judi,” katanya seperti dilapor BH.

Beliau berkata, apa yang lebih dikhuatiri adalah kesan akibat berjudi yang membawa pengaruh negatif kepada rakyat seluruhnya.

“Kesan buruk judi lebih teruk, ada kalangan masyarakat dan ahli keluarga jadi berselerak kerana ada bapa jadi tahi judi, balik rumah pukul anak dan isteri, jual harta dan curi duit hanya kerana gila judi.

“Judi tidak beri langsung untung pada negeri, kita lebih untung apabila masyarakat selamat. Saya harap tindakan ini dapat sokongan kerana ia selari tuntutan Islam,” katanya.

Sementara itu, mengulas mengenai keputusan mengehadkan penjualan arak secara terbuka, beliau menegaskan arahan itu juga dimulakan pada 2021 membabitkan premis di kawasan ramai umat Islam.

“Kita akan pastikan penjualan arak hanya dibenarkan di kawasan didiami penduduk bukan Islam dan dalam jumlah munasabah, kita tidak halang orang bukan Islam minum arak, tapi ia tidak boleh dijual di tempat tidak ada orang mengambilnya.

“Di Singapura ada banyak amaran jelas melarang penduduknya minum arak dan memandu, Malaysia baharu hendak nasihat jangan minum dan memandu.

“Singapura lebih tegas dalam undang-undang berkaitan minuman keras, namun tidak ada pihak yang mengadu,” katanya.


Cacar monyet kini diisytihar darurat kesihatan awam: WHO

GENEVA, 24 Zulhijjah 1443H, Ahad – Pertubuhan Kesihatan Sedunia (WHO) mengisytiharkan wabak cacar monyet sebagai darurat kesihatan global – tahap amaran tertinggi untuk penyakit.

Ketua Pengarah WHO, Tedros Adhanom Ghebreyesus berkata, keputusan itu telah diputuskan walaupun badan penasihat gagal bersetuju mengenainya.

Dengan sembilan ahli jawatankuasa pakar menentang langkah itu dan enam lagi menyokong, Tedros berkata, keputusannya bertindak sebagai ‘pemecah seri’.

Beliau berkata, lebih 16,000 kes dan lima kematian telah dilaporkan di 75 negara serta wilayah.

“Penilaian WHO ialah risiko cacar monyet adalah sederhana di seluruh dunia dan di semua rantau kecuali di rantau Eropah di mana kami menilai risiko itu tinggi.

“Kami mempunyai wabak yang telah merebak ke seluruh dunia dengan cepat, melalui cara penularan baharu yang kurang difahami,” katanya.

Beliau berkata, terdapat juga risiko yang jelas untuk wabak itu merebak ke seluruh dunia, walaupun risiko gangguan terhadap trafik antarabangsa kekal rendah.

Atas sebab itu, Tedros memutuskan bahawa wabak itu mewakili darurat kesihatan awam yang membimbangkan antarabangsa.

“Walaupun saya mengisytiharkan darurat kesihatan awam yang membimbangkan antarabangsa, buat masa ini, wabak tertumpu di kalangan lelaki yang melakukan hubungan seks sejenis terutama mereka yang mempunyai ramai pasangan seksual,” katanya.

Katanya, wabak itu boleh dihentikan dengan strategi betul dalam kumpulan yang tepat.

“Oleh itu, adalah penting untuk semua negara bekerjasama dengan komuniti lelaki yang terlibat hubungan seks sejenis untuk menyampaikan maklumat berkesan dan menerima pakai langkah-langkah melindung kesihatan dan hak asasi manusia,” katanya. – Agensi


Kes cabar keabsahan, kedudukan vernakular diperdengar hari ini

HARI ini merupakan hari pendengaran bagi Kes Mencabar Keabsahan dan Kedudukan Sekolah Vernakular di sisi Perlembagaan Persekutuan di mana saya sendiri sebagai salah seorang plaintif bagi pihak Ikatan Muslim Malaysia (ISMA) yang merupakan wakil dari gabungan besar PEMBELA.

Selain ISMA, yang dihantar sebagai ‘plaintif’ secara rasmi adalah GPMS, MAPPIM dan GAPENA.

Kita semua dalam pasukan yang sama, bersama barisan para peguam seperti Tuan Haniff Khatri, Tuan Rahim Sinwan, Tuan Aidil Khalid, Tuan Khairul Azam (Buzze Azam), Datuk Zainul Rijal, dan ramai lagi yang terlibat secara langsung dan tidak langsung.

Kita akan berhadapan dengan nama-nama besar dari parti MCA, MIC, GERAKAN, Dong Zong, Hua Zong, Kementerian Pendidikan Malaysia, Menteri Pendidikan dan beberapa lagi.

Ini adalah usaha kita untuk mengubah negara ke arah sistem satu aliran melalui undang-undang tertinggi negara, iaitu Perlembagaan Persekutuan.

Mohon doakan kami dan barisan peguam dalam kes ini, demi kemakmuran dan masa depan negara Malaysia yang tercinta.

Aminuddin Yahaya
Pengerusi PEMBELA
23 November 2021


Amaran angin kencang di kawasan perairan Sabah

BANGI, 9 Ramadan 1443H, Isnin – Jabatan Meteorologi Malaysia (MetMalaysia) mengeluarkan amaran angin kencang dan laut bergelora kategori pertama di kawasan perairan Sabah membabitkan timur Condore, Reef North, Layang-Layang, Labuan, Palawan, Sulu berkuat kuasa sehingga hari ini.

Amaran itu dikeluarkan susulan ribut tropika (Megi) berada kira-kira 144 kilometer (km) ke barat laut Surigao City, Filipina; 950 km ke timur laut Sandakan, Sabah.

MetMalaysia berkata, ribut tropika ini hampir pegun dan kelajuan angin maksimum adalah 65km/j yang boleh menyebabkan angin kencang di kawasan perairan Sabah.

“Orang awam di kawasan terlibat dinasihatkan untuk lebih peka dan mengikuti maklumat berkenaan status terkini Ribut Tropika Megi yang akan dikemas kini setiap tiga jam.

“Maklumat ini boleh diperoleh melalui laman web dan aplikasi mobil myCuaca. Orang awam juga boleh menghubungi talian hotline MET Malaysia bagi sebarang pertanyaan lanjut,” katanya dalam kenyataan, hari ini.


Menang, kalah isu ceroboh di Raub beri gambaran kes lain di Pahang

BANGI, 21 Rabiulakhir 1442H, Isnin – Presiden gerakan Islam, Ikatan Muslimin Malaysia (ISMA), Haji Aminuddin Yahaya berharap keputusan mahkamah dalam isu pencerobohan tanah secara haram di Pahang pada 9 Disember ini akan berpihak kepada yang benar.

Rabu ini adalah hari untuk pendengaran kes semakan kehakiman yang difailkan 110 pekebun durian Raub, bagi mengetepikan notis pengosongan tanah yang dikeluarkan kerajaan Pahang terhadap pekebun durian.

Pekebun durian terlibat memfailkan permohonan itu dengan menamakan enam responden iaitu Pentadbir Tanah Daerah Raub, Pengarah Perhutanan Pahang, pihak berkuasa negeri, kerajaan negeri Pahang, Perbadanan Kemajuan Pertanian Negeri Pahang (PKPP) dan Royal Pahang Durian Resources PKPP Sdn Bhd.

Selain untuk menyemak arahan pengosongan tanah di bawah Kanun Tanah Negara 1965 dan Akta Perhutanan Negara 1984, pemohon juga mahu mendapatkan kebenaran semakan kehakiman terhadap keputusan kerajaan negeri yang didakwa memberikan pajakan serta hak penggunaan tanah kebun seluas kira-kira 2,167 hektar (5,357 ekar) kepada syarikat Royal Pahang Durian Resources PKPP Sdn Bhd.

Pemohon juga mahu menyemak keputusan pemberian subpajakan tanah terlibat kepada mereka dan kewajipan mandatori untuk menjual durian itu kepada satu-satu entiti yang dicalonkan oleh Royal Pahang Durian Resources PKPP Sdn Bhd.

Sehubungan itu, Aminuddin yang juga Pengerusi Pertubuhan Pembela-Pembela Islam (PEMBELA) mengajak orang ramai untuk bersama-sama mengikuti keputusan kes itu yang berbaki dua hari sahaja lagi kerana ia adalah penanda aras kepada kes-kes pencerobohan lain.

“Tinggal dua hari lagi keputusan mahkamah mengenai kes pencerobohan tanah di Raub akan kita ketahui.

“Kalah atau menang, kita semua perlu cakna kerana ianya memberi gambaran kepada kita mengenai siri-siri pencerobohan tanah di serata negeri Pahang yang lain.

“Semoga keputusan tidak memihak kepada para penceroboh dan pengaut hasil haram. Insya-Allah. Amin,” katanya dalam kenyataan, hari ini.


Hamas kecam UAE import barang dari negara haram Israel

DUBAI, 27 Jamadilawal 1442H, Isnin – Pergerakan Perjuangan Islam Palestin (Hamas)  mengecam Emiriah Arab Bersatu (UAE) kerana mengimport produk barangan dari negara haram Israel, lapor Anadolu.

Jurucakap Hamas, Hazem Qassem dalam satu kenyataan berkata, tindakan UAE itu sama seperti menggalakkan pembangunan penempatan haram Zionis di tanah Palestin yang dijajah.

Katanya, perjanjian perdagangan UAE-Israel memberi tekanan kepada polisi perpindahan yang diamalkan oleh sayap kanan Zionis.

Saluran Israel 7 sebelum ini melaporkan bahawa penghantaran barang komersial pertama dari produk penempatan Israel ke UAE bermula hari Ahad.

Tidak ada komen segera dari pihak berkuasa Emirat mengenai laporan tersebut.

UAE dan Israel menandatangani perjanjian yang ditaja Amerika Syarikat (AS )pada bulan September untuk menormalkan hubungan mereka, langkah yang diikuti oleh Bahrain dan Sudan dan baru-baru ini Maghribi.

Perjanjian normalisasi itu telah mendapat kecaman yang meluas dari rakyat Palestin, yang mengatakan ia satu kesepakatan mengabaikan hak mereka dan tidak melayani kepentingan Palestin. – Agensi


JAIS beri amaran ada pihak ambil ringan larangan berpolitik di masjid

BANGI, 25 Zulhijjah 1444H, Jumaat – Pentadbir masjid dan surau di Selangor perlu mempertingkatkan kawalan dan menguatkuasakan semua larangan yang ditetapkan supaya tidak dijadikan medan berpolitik dan pusat propaganda kepartian.

Pengarah Jabatan Agama Islam Selangor (JAIS), Datuk Mohd Shahzihan Ahmad berkata, hasil pemantauan pihaknya mendapati pentadbir masjid dan surau masih mengambil ringan dengan mengendah atau membenarkan bahan penerbitan berunsur politik disebar di kawasan itu.

“Selain itu, terdapat pihak yang membiarkan tokoh-tokoh politik menggunakan bahan itu bagi tujuan politiknya.

“Ini suatu perbuatan yang jelas melanggar ketetapan MAIS bagi mengekalkan masjid dan surau sebagai zon aman dan bebas elemen serta pengaruh politik kepartian.

“Tindakan pihak tertentu mengambil kesempatan mengedar terbitan atau bahan bercetak berunsur politik dan berpolitik itu disifatkan perbuatan tidak bertanggungjawab dan turut melanggar titah Sultan Selangor serta ketetapan MAIS,” katanya dalam kenyataan.

Mohd Shahzihan berkata, Sultan Selangor sejak 2018 bertitah agar masjid dan surau menjadi tempat beribadat yang aman dan sejahtera serta tidak dipolitikkan.

Peringatan berkenaan kepada ditujukan kepada semua pihak termasuk pentadbir serta ahli politik ketika program yang diadakan baru-baru ini, katanya.

“Ketetapan MAIS berhubung perkara itu juga masih berkuatkuasa dan sebarang tindakan bersifat menghina atau mengingkari, melanggar atau mempertikaikan titah Sultan Selangor atau arahan MAIS boleh dikenakan tindakan di bawah Seksyen 12 (a) atau (b), Enakmen Jenayah Syariah (Selangor) 1995.

“Pegawai masjid juga boleh dibatalkan pelantikannya berdasarkan Peraturan 7 (f), Peraturan-Peraturan Masjid Dan Surau (Negeri Selangor) 2017,”katanya.


Bajet 2022 mula dibahas di Dewan Rakyat hari ini

KUALA LUMPUR, 25 Rabiulawal 1443H, Isnin – Bajet 2022 yang dibentang Menteri Kewangan, Tengku Datuk Seri Zafrul Tengku Abdul Aziz pada Jumaat, mula dibahas oleh Ahli Parlimen pada persidangan Dewan Rakyat hari ini.

Sesi perbahasan dijadual dimulakan Ketua Pembangkang, Datuk Seri Anwar Ibrahim, selepas selesai sesi Pertanyaan Bagi Jawab Lisan dan mengikut kebiasaan pembahas kedua adalah daripada Kelab Penyokong Kerajaan (BBC).

Berdasarkan takwim mesyuarat Dewan Rakyat, Bajet 2022 dijadual dibahas di peringkat dasar selama tujuh hari dan akan digulung oleh menteri atau timbalan menteri kementerian-kementerian berkenaan selama empat hari sebelum dibahas di peringkat jawatankuasa selama 13 hari.

Selain itu, tumpuan persidangan hari ini turut terarah kepada isu mengenai sama ada kadar upah tinggi di Australia dan Korea Selatan menjadi punca ramai rakyat Malaysia sanggup bekerja secara haram di kedua-dua negara itu.

Datuk Shabudin Yahaya (Bersatu-Tasek Gelugor) akan mengajukan soalan itu pada sesi Pertanyaan Bagi Jawab Lisan, dan turut meminta Menteri Sumber Manusia menyatakan tindakan yang diambil bagi mengelakkan lebih ramai rakyat Malaysia menjadi buruh paksa di negara berkenaan.

Soalan berkaitan vaksinasi masih mendapat tempat pada sesi pertanyaan lisan apabila Datuk Seri Mohd Redzuan Md Yusof (Bersatu-Alor Gajah) meminta Menteri Kesihatan menyatakan secara terperinci berkenaan langkah-langkah keselamatan yang dijalankan bagi memastikan vaksin yang diterima bersesuaian dengan kondisi badan penerima.

Beliau juga ingin tahu bentuk pampasan yang diterima penerima vaksin sekiranya terdapat kesan sampingan selepas divaksin.

Selain itu, soalan berkaitan Kementerian Kesihatan turut diaju Nurul Izzah Anwar (PH-Permatang Pauh) yang meminta Menteri Kesihatan menyatakan usaha kementerian mengawal selia semua program HPV (Human Papilloma Virus) DNA yang kini sebahagian kecilnya dijalankan Lembaga Pembangunan Penduduk dan Keluarga Negara (LPPKN).

Nurul Izzah turut meminta Menteri Kesihatan menyatakan komitmen kementerian dalam memastikan kesemua pelajar berusia 13 dan 14 tahun yang terlepas vaksinasi HPV diberikan vaksin itu dalam masa terdekat.

Isu-isu berkaitan Sabah dan Sarawak turut mendapat perhatian wakil rakyat daripada negeri berkenaan apabila Datuk Seri Richard Riot Jaem (GPS-Serian) menimbulkan persoalan mengenai usaha untuk meningkatkan bekalan air bersih dan elektrik di kawasan luar bandar Sarawak, manakala Datuk Seri Bung Moktar Radin (BN-Kinabatangan) membangkitkan soalan mengenai pencerobohan pendatang tanpa izin di perairan Sabah.

Persidangan Dewan Rakyat akan berlangsung selama 32 hari hingga 16 Disember. – Bernama


Anggota polis salah guna aset kerajaan dikenakan tindakan

KUALA LUMPUR, 30 Muharram 1442H, Jumaat – Beberapa pegawai dan anggota polis yang didapati menggunakan aset kerajaan seperti kenderaan milik Polis Diraja Malaysia (PDRM) bagi kepentingan peribadi telah diambil tindakan termasuk tidak layak dipertimbangkan kenaikan pangkat.

Pengarah Jabatan Integriti dan Pematuhan Standard Bukit Aman, Datuk Zamri Yahya berkata, tindakan diambil mengikut Peraturan 36 Peraturan-Peraturan Pegawai Awam 1993 melibatkan prosiding tatatertib.

“Antara hukuman lain yang dikenakan ialah diberikan amaran, memotong emolumen dan menangguhkan kenaikan gaji.

“Mereka juga tidak layak dipertimbangkan untuk kenaikan pangkat dan menghadiri kursus-kursus rasmi jabatan dalam satu jangka masa tertentu sehingga tamat masa yang ditetapkan,” katanya kepada Bernama hari ini.

Dalam pada itu, beliau berkata, pihaknya ada menerima rungutan daripada anggota-anggota polis berhubung dakwaan pegawai yang menyuruh mereka melakukan urusan peribadi seperti menghantar isteri pegawai ke pasar menggunakan kenderaan PDRM.

Zamri memaklumkan, setakat ini tiada sebarang tindakan diambil ke atas mana-mana pegawai atasan berhubung perkara itu.

Menurutnya, ini kerana rungutan mengenai perkara itu dibuat secara umum dan tidak dinyatakan secara khusus pegawai yang terlibat.

“Sesiapa yang terlibat kita minta supaya berhenti melakukan perkara ini dan sesiapa yang menjadi mangsa mohon buat laporan secara khusus,” katanya.

Beliau menegaskan tindakan sewajarnya akan diambil terhadap pegawai polis yang terlibat mengerah anggota bawahan untuk melaksanakan urusan peribadi.

Zamri dalam satu sidang media pada Selasa lepas dilapor berkata, terdapat segelintir pegawai dan anggota polis yang melakukan kesalahan antaranya salah guna kuasa, bergaduh dan tidak mengikut prosedur operasi standard (SOP) yang ditetapkan semasa bertugas. – Bernama


Khairuddin Aman Razali digugur – Presiden

MARANG, 11 Jamadilakhir 1443H, Jumaat – Ahli Parlimen Kuala Nerus, Datuk Dr Mohd Khairuddin Aman Razali digugurkan daripada menganggotai Ahli Jawatankuasa Kerja PAS Pusat sesi 2021-2023.

Perkara itu disahkan oleh Presiden PAS Tan Sri Abdul Hadi Awang ketika ditemui pemberita selepas menyampaikan kuliah mingguan di Rusila, hari ini.

“Itu (digugurkan) biasa dalam parti… tak terpilih dalam muktamar, diberhentikan, ditukarkan (jawatan) itu biasalah. Dalam parti, ada Lembaga Disiplin.

“Siapa yang tak ikut disiplin dia boleh dinasihatkan untuk ditukar jawatannya, bertugas lain, boleh digantung keahlian dan boleh dipecat, banyak alasan, itu tatacara dalam parti kita,” katanya.

Difahamkan pengguguran Mohd Khairuddin itu dimuktamadkan dalam mesyuarat AJK PAS Pusat yang berlangsung di Kuala Lumpur Rabu lepas.

Bekas Menteri Perusahaan Perladangan dan Komoditi itu gagal mempertahankan jawatan sebagai AJK PAS Pusat bagi sesi 2021-2023 yang berlangsung pada Muktamar Tahunan PAS kali ke-67 di Duyong Marina Resort, Kuala Nerus, 7 Nov tahun lepas.

Bagaimanapun beliau dilantik semula sebagai AJK PAS Pusat bersama dua pemimpin lain iaitu Dr Mohd Zuhdi Marzuki dan Nik Abduh Nik Abdul Aziz. – Bernama


EU beri UNICEF AS$3.7 juta bantu kanak-kanak di Gaza

GENEVA, 11 Safar 1444H, Khamis – Tabung Kanak-Kanak PBB (UNICEF) menerima geran berjumlah AS$3.7 juta daripada Kesatuan Eropah (EU) bagi membantu kanak-kanak Palestin di Semenanjung Gaza yang terkepung.

Program yang disokong EU itu adalah kerjasama antara UNICEF dan Kementerian Pembangunan Sosial Palestin, di mana jumlah sumbangan disalurkan ke arah memperkukuh perkhidmatan pendidikan, kemudahan air, sanitasi serta kebersihatan di sekolah.

Kanak-kanak membentuk hampir separuh daripada 2.3 juta penduduk Gaza.

Menurut kenyataan akhbar UNICEF, dana PBB akan membantu hampir 9,000 kanak-kanak yang terkesan di Semenanjung Gaza bagi memenuhi keperluan asas dan sokongan psikososial kepada mereka.

Katanya, gelombang terakhir keganasan ke atas Palestin bulan lalu, satu daripada tiga kanak-kanak di Gaza memerlukan bantuan psikologi dan sosial, namun pengeboman Israel baru-baru ini meningkatkan lagi jumlahnya.

Oleh itu, dana berkenaan bertujuan untuk menangani situasi kemanusiaan yang kritikal, di samping mengukuhkan sistem perlindungan sosial negara yang lebih sensitif kepada kanak-kanak.

“EU akan menyokong pendidikan pemulihan untuk meningkatkan kemahiran numerasi dan literasi sekurang-kurangnya 5,000 murid gred rendah di sekolah Gaza dan membabitkan kanak-kanak lelaki dan perempuan yang berisiko tercicir.

“Program rekreasi dan aktiviti pembelajaran yang menyeronokkan juga akan dianjurkan untuk 10,000 kanak-kanak di Tebing Barat, Baitulmaqdis Timur dan Semenanjung Gaza ketika cuti musim panas pada 2023,” kata UNICEF.

Dalam serangan terbaharu tentera Israel selama tiga hari di Gaza pada 5 Ogos lalu, 49 mangsa terbunuh termasuk 17 kanak-kanak dan empat wanita.

PBB sebelum ini berulang kali memberi amaran terhadap keadaan di Semenanjung Gaza yang semakin kritikal dan menganggap tiada tempat selamat bagi kanak-kanak di wilayah terkepung itu.-  Agensi


Qatar bayar bantuan bulanan kepada 100,000 keluarga Gaza

ABU DHABI, 4 Zulhijjah 1441H, Sabtu – Jawatankuasa Qatar bagi Pembangunan Semula Gaza mengumumkan pembayar bantuan tunai kepada 100,000 keluarga Palestin di Semenanjung Gaza bermula hari ini, lapor agensi berita negara itu.

Ketuanya, Mohammed Al-Emadi berkata, bantuan itu dibayar untuk keluarga Gaza yang bekerjasama dengan Dana Pembangunan Qatar.

Al-Emadi berkata, bayaran bantuan sebanyak AS$100 (RM426) akan dibuat melalui pejabat pos di Semenanjung Gaza untuk 100,000 keluarga, yang dilakukan secara berperingkat sehingga Rabu.

Katanya, semua langkah keselamatan diambil sepanjang proses penyaluran bantuan, bagi mencegah penularan wabak COVID-19.

Sejak November 2018, jawatankuasa berkenaan telah membayar bantuan bulanan dan membiayai program pembangunan di Gaza, sebagai sebahagian daripada usaha dalam menghentikan aktiviti Great March of Return.

Gaza telah berada di bawah pengepungan ketat rejim pengganas Israel sejak tahun 2007 dan mengalami tiga perang yang merencatkan pembangunan wilayah itu. – Agensi


Kempen ‘kalih bagi sama’ selari dengan amalan demokrasi: Mahdzir Khalid

ALOR SETAR, 28 Zulkaedah 1444H, Sabtu – Kempen ‘kalih bagi sama’ oleh Barisan Nasional (BN) dan Pakatan Harapan (PH) Kedah bagi menghadapi Pilihan Raya Negeri (PRN) tidak menyalahi amalan demokrasi di negara ini, kata Pengerusi BN Kedah, Datuk Seri Mahdzir Khalid.

Beliau berkata, kempen tersebut adalah satu bentuk tawaran kepada rakyat negeri ini untuk memilih calon-calon daripada BN dan PH pada PRN nanti, agar kerajaan negeri Perpaduan dapat dibentuk selari dengan peringkat Pusat.

“Jadi saya fikir kita guna perkataan ‘kalih bagi sama’ itu hak masing-masing punya parti nak buat kempen untuk pilihan raya.

“Jadi kita tawarkan kepada rakyat Kedah ini kalih bagi sama bermakna anda undi sama seperti undi kerajaan PH dan BN di peringkat Persekutuan jadi sama di Kedah, dalam amalan demokrasi pada saya itu tak salah,” katanya pada sidang media selepas mempengerusikan mesyuarat penyediaan manifesto PRN Kedah di sini, malam tadi.

Beliau diminta mengulas kenyataan Pengerusi Perikatan Nasional (PN) Kedah, Datuk Seri Muhammad Sanusi Md Nor baru-baru ini, yang dilaporkan berkata kempen tersebut sebagai ‘kempen politik songsang’ kerana tidak menggambarkan demokrasi selain tidak selari dengan Perlembagaan negara.

Mahdzir berkata, kempen tersebut sebenarnya selari dengan amalan demokrasi negara ini yang memberikan rakyat pilihan untuk menentukan masa depan negeri mereka.

Mengenai penyediaan manifesto, Mahdzir berkata, ia masih di peringkat awal bagi menentukan inti pati yang akan ditawarkan kepada rakyat Kedah yang menyentuh keperluan wanita dan belia selain pembangunan ekonomi serta pendidikan.

“Tapi perincian berkaitan dengan perkara-perkara itu belum lagi (diputuskan), kerana malam ini (malam tadi) lebih kita melibatkan (perbincangan) dalam kalangan ahli politik, rakan-rakan daripada ahli akademik dan orang berniaga yang datang bagi pandangan, jadi kita dapatlah lebih kurang gambarannya.

“Kita perincikan kemudian, saya ingat bagi masa sekejap, lepas itu saya akan bawa kepada BN negeri dan UMNO negeri lepas itu kita duduk (bincang) dengan PH dan kalau kedua-dua pihak pun boleh terima apa yang nak tawar kepada rakyat, dan kita akan bentang kepada rakyat,” katanya.

Dalam pada itu, Mahdzir berkata, pembahagian 36 kerusi Dewan Undangan Negeri (DUN) di Kedah antara BN dan PH sudah hampir selesai iaitu hanya dua kerusi sahaja belum diputuskan dan akan ditentukan oleh pucuk pimpinan BN dan PH pusat. – Bernama


Rusia tutup ruang udara di sempadan Ukraine, Belarus

MOSCOW, 22 Rejab 1443H, Khamis – Rusia pada Khamis mengumumkan penutupan ruang udaranya kepada penerbangan awam di sempadan Ukraine dan Belarus.

Satu notis telah dikeluarkan selepas Presiden Vladimir Putin mengumumkan operasi ketenteraan khas di wilayah Donbas, lapor Agensi Anadolu.

Menurut notis itu: “Penggunaan ruang udara di sempadan Rusia dengan Ukraine dan Belarus ditutup sementara waktu kepada pesawat awam atas faktor keselamatan berikutan penggunaan senjata dan peralatan ketenteraan.”

Kementerian Pertahanan Rusia didakwa menggunakan “senjata canggih” untuk melumpuhkan sistem pertahanan udara, lapangan terbang tentera, dan angkatan tentera udara di Ukraine.

Menurut laporan itu, Rusia turut didakwa telah melancarkan pencerobohan berskala besar ke atas Ukraine dan menyasarkan kawasan utama di bandar raya. – Bernama


Tindakan KDN tak wajar, bimbang kalimah Allah disalah guna: Aminuddin

BANGI, 25 Syawal 1444H, Selasa – Tindakan kerajaan dan Kementerian Dalam Negeri (KDN) menarik semula rayuan kes penggunaan kalimah Allah terhadap keputusan Mahkamah Tinggi disifatkan sebagai tidak wajar.

Jurucakap Gagasan Bangsa, Aminuddin Yahya berkata, perkara itu dibimbangi akan menyebabkan kalimah Allah banyak disalah guna sekaligus menimbulkan banyak kekeliruan terutamanya dalam kalangan generasi muda pada masa hadapan.

“Kita tidak menolak akan kemungkinan aqidah umat Islam secara umumnya di negara ini boleh terganggu dengan penyelewengan-penyelewengan yang bakal berlaku yang tidak tercapai dek akal kini,” tegasnya dalam satu kenyataan.

Beliau juga mempersoalkan konsep ‘Madani’ pihak kerajaan yang dilihat gagal mempertahankan kesucian serta kedaulatan agama bagi umat Islam.

“Jadi, persoalannya ialah apa sebenarnya maksud di sebalik konsep ‘Madani’ yang dikatakan sebagai masyarakat yang bertamadun, maju, progresif dan sebagainya.

“Apakah ini hanya satu retorik atau sebenarnya ianya ‘Madani’ yang berkonsepkan ideologi liberal-sekular Barat?

“Maka, kita persoalkan di mana asas-asas aqidah, syakhsiyyah dan sebagainya yang ada dalam konsep ‘Madani’ kerajaan hari ini?,” katanya.

Mengulas lanjut, beliau berkata, tindakan kerajaan yang mengambil remeh isu ini memberi ancaman kepada kesucian agama Islam.

“Mereka selalu menyangkal bahawa Islam tidak terancam. Maka ini antara bukti terbesar dan menjadi lebih besar dengan apa yang kerajaan lakukan terhadap kes ini.

“Apa yang kita boleh harap lagi dengan kerajaan pada hari ini jika kesucian kalimah Allah pun tidak dapat dipertahankan?,” soalnya.

Semalam, kerajaan Malaysia dan KDN menarik semula rayuan terhadap keputusan Mahkamah Tinggi yang memutuskan penganut agama Kristian boleh menggunakan kalimah Allah dan tiga perkataan Arab yang lain dalam penerbitan bahan agama mereka bagi tujuan pembelajaran.

Notis tersebut menyatakan bahawa pihak KDN dan kerajaan Malaysia tidak berniat untuk meneruskan rayuan yang difailkan pada 12 Mac 2021 dan memberhentikan keseluruhan rayuan tanpa sebarang perintah terhadap kos.

Menteri Dalam Negeri, Datuk Seri Saifuddin Nasution berkata, sidang media akan diadakan dalam masa terdekat bagi menjawab isu tersebut.


Tarikh 1 Syawal, serah pada pihak autoriti: Menteri

KUALA LUMPUR, 26 Ramadan 1443H, Khamis – Menteri di Jabatan Perdana Menteri (Hal Ehwal Agama), Senator Datuk Idris Ahmad mengambil maklum sebaran mesej yang tular di media sosial berhubung perubahan tarikh 1 Syawal.

Beliau menasihatkan orang ramai agar menyerahkan urusan tersebut kepada pihak berautoriti dan meminta umat Islam terus fokus kepada ibadah yang berbaki dalam bulan Ramadan.

“Segala pengumuman dan perkara teknikal kita serahkan kepada pihak berautoriti.

“Moga kita terus bertenang dan terus mengejar malam yang penuh barakah iaitu lailatul qadar,” katanya dalam catatan di laman Facebook beliau.

Sementara itu, Jabatan Kemajuan Islam Malaysia (Jakim) dalam satu kenyataan, semalam turut merujuk isu penetapan tarikh Hari Raya Aidilfitri pada tahun ini seperti yang sedang tular.

Ketua Pengarahnya, Datuk Hakimah Mohd Yusoff berkata, sebagaimana maklum, Malaysia menggunakan kaedah rukyah dan hisab dalam menentukan awal bulan hijri termasuk tarikh awal puasa, Hari Raya Aidil Fitri dan Hari Raya Aidil Adha.

“Kaedah ini adalah selaras dengan kehendak syarak dan mengikut kaedah ilmu falak dan astronomi yang telah dipersetujui oleh semua negeri,” katanya.

Beliau berkata, berkaitan penentuan awal Syawal 1443 atau tarikh Hari Raya Aidil Fitri pada tahun ini, aktiviti cerapan rasmi di seluruh negeri di Malaysia akan dilaksanakan di 29 lokasi pada petang Ahad, 29 Ramadan bersamaan 1 Mei ini.

Katanya, aktiviti cerapan anak bulan ini dilakukan oleh Jawatankuasa Melihat Anak Bulan/Rukyah Negeri yang dipengerusikan oleh Sahibus Samahah Mufti Negeri dan ahlinya terdiri daripada pakar falak, alim ulama, pegawai falak yang berkemahiran serta Jabatan Ukur dan Pemetaan Malaysia (JUPEM).

“Data rukyah yang digunakan adalah data rasmi untuk Malaysia yang dikeluarkan oleh JUPEM.

“Pengumuman rasmi tarikh Hari Raya Aidil Fitri akan dibuat oleh Penyimpan Mohor Besar Raja Raja (PMBRR) selaku pihak berkuasa yang diamanahkan oleh Majlis Raja-Raja pada malam tersebut tertakluk kepada hasil aktiviti cerapan anak bulan di semua lokasi yang telah ditetapkan,” katanya.

Sehubungan itu, Jakim menasihatkan semua pihak supaya menghormati proses penentuan rasmi tarikh hari raya di negara ini yang telah dilaksanakan sejak sekian lama dan menyerahkan tanggungjawab tersebut kepada pihak berautoriti.


Malaysia paling mudah dikunjungi pelancong pada pasca pandemik

KUALA LUMPUR, 19 Zulhijjah 1443H, Selasa – Malaysia adalah salah satu negara yang paling mudah untuk dilawati dalam era pasca pandemik (COVID-19), kata Menteri Pelancongan, Kesenian dan Kebudayaan, Datuk Seri Nancy Shukri.

Beliau berkata ini termasuk kelonggaran prosedur operasi standard (SOP) bermula 1 Mei lalu dengan pengembara yang telah lengkap divaksinasi dan individu bawah 17 tahun dikecualikan daripada ujian COVID-19 prapelepasan dan semasa ketibaan.

“Polisi perlindungan insurans bukan prasyarat untuk warga asing memasuki negara ini,” katanya pada jamuan malam menjalin rangkaian dengan Persatuan Ejen-Ejen Pelancongan Thailand (TTAA) di sini.

Nancy berkata Malaysia menyasarkan untuk meningkatkan kesedaran tentang bandaraya bersejarah Melaka sebagai tapak Warisan Dunia UNESCO dan pengiktrafan tersebut diharap dapat meningkatkan lagi kedatangan warga Thailand.

“Thailand adalah seperti abang besar kami dan kekal sebagai salah satu pasaran jarak dekat,” katanya.

Nancy berkata Malaysia merekodkan lebih 1.8 juta ketibaan pelancong Thailand pada 2019 dengan hampir 70 peratus adalah pengembara berulang untuk bercuti, membeli-belah dan melawat rakan dan saudara mara mereka.

Beliau berkata aktiviti popular pelancong Thailand ialah bersiar-siar di bandar, membeli-belah dan melawat tapak bersejarah termasuk muzium dan negeri yang paling banyak dikunjungi ialah Kuala Lumpur, Selangor dan Pahang.

Kami (Malaysia dan Thailand) bukan sahaja akrab sebagai negara jiran, tetapi Malaysia juga destinasi nilai untuk wang,” kata Nancy.

Bercakap kepada pemberita selepas acara itu, Nancy berkata Malaysia menyasarkan dua juta pelancong Thailand melawat negara ini menjelang akhir tahun ini.

Nancy berkata Malaysia mungkin menyemak semula bilangan kedatangan pelancong pada September ini memandangkan jumlah pelancong yang datang ke negara ini adalah menggalakkan pada masa ini.

Malaysia pada mulanya menyasarkan ketibaan dua juta pelancong sejak negara itu membuka semula sempadannya pada 1 April. Jumlah itu meningkat kepada 4.5 juta pelancong bulan lepas dan penyumbang utama ketibaan pelancong ialah dari Singapura diikuti India dan Thailand.

Sementara itu, presiden TTAA, Charoen Wangananont, dalam ucapan terima kasihnya, menyatakan komitmennya untuk mempromosikan Malaysia khususnya Melaka kepada rakyat Thailand.

Tourism Malaysia berkata seramai 97 anggota delegasi TTAA, pengusaha pelancongan dan media telah dijemput untuk lawatan suai kenal selama empat hari tiga malam di Kuala Lumpur, Genting Highlands dan Melaka dari 18 hingga 21 Julai.

Lawatan suai kenal itu bertujuan untuk menjadi platform bagi TTAA untuk mewujudkan rangkaian dan hubungan bersama dengan Tourism Malaysia, selain mengumpulkan pengetahuan tentang kemas kini produk pelancongan di Malaysia untuk disebarkan kepada ahli dan pelanggan TTAA. – Bernama


Lelaki ditahan berhubung kes ugut Ketua Hakim Negara

KUALA LUMPUR, 22 Muharam 1444H, Sabtu – Polis menahan seorang lelaki bagi membantu siasatan kes ancaman dan ugutan di media sosial ke atas Ketua Hakim Negara Tun Tengku Maimun Tuan Mat, semalam.

Lelaki berusia 30 tahun itu ditahan di sebuah rumah di Puchong pada 11.15 malam.

Ketua Komunikasi Korporat Bukit Aman ACP A.Skandaguru berkata polis menerima laporan mengenai ancaman dan ugutan itu yang dimuat naik oleh pemilik akaun Facebook ‘Apiez Bond’.

Beliau berkata polis juga merampas satu unit telefon bimbit berserta kad sim dipercayai digunakan untuk memuat naik hantaran ugutan itu.

“Suspek telah direman selama empat hari mulai hari ini sehingga Selasa untuk siasatan lanjut dan siasatan dijalankan oleh Unit Siasatan Jenayah Terkelas Jabatan Siasatan Jenayah,” katanya dalam kenyataan hari ini.

Skandaguru berkata kes disiasat mengikut Seksyen 4(1) Akta Hasutan 1948 kerana mengeluarkan kenyataan yang berkecenderungan menghasut dan Seksyen 506 Kanun Keseksaan kerana menakutkan secara jenayah.

Katanya, siasatan juga dijalankan di bawah Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.

Beliau berkata polis memandang serius perkara terbabit dan tidak bertolak ansur dengan sebarang tindakan membabitkan isu salah laku jenayah dan ketenteraman awam selain tindakan tegas tanpa kompromi akan diambil.

Ancaman terhadap Tengku Maimun dikesan dalam pelbagai medium laman sosial, termasuk aplikasi Twitter dan Facebook sejak tengah malam tadi. – Bernama


Perlu lebih 300,000 suntikan vaksin sehari untuk capai imuniti kelompok

KUALA LUMPUR, 27 Syawal 1442H, Selasa – Malaysia perlu memberi suntikan vaksin kepada 300,000 hingga 500,000 orang sehari bagi mencapai imuniti kelompok menjelang akhir tahun ini.

Pakar Epidemiologi Universiti Malaya, Datuk Dr Awang Bulgiba Awang Mahmud berkata, terdapat keperluan menambah vaksinasi berikutan jumlah kes sporadik ketika ini meningkat dan kebimbangan tempoh kebolehjangkitan COVID-19 telah mencapai 21 hari.

“Melaksanakan sekatan dengan banyak pergerakan dan hubungan antara orang ramai bererti kes sporadik akan terus merebak. Langkah ini bersifat sementara, dan kes akan meningkat lagi selepas lockdown dua atau tiga bulan.

“Penyelesaian yang lebih kekal adalah dengan mendorong vaksinasi secepat mungkin untuk menghentikan penularan virus bagi mencapai imuniti kelompok,” katanya.

Beliau berkata, matlamat sasaran untuk memberikan 150,000 suntikan vaksin sehari pada bulan ini dan meningkatkannya menjadi 200,000 pada bulan berikutnya tidak mencukupi.

“Sasarannya harus melebihi 300,000 suntikan setiap hari untuk berjaya mencapai vaksinasi 25 juta orang akhir tahun. Ini kerana setiap orang perlu menerima dua suntikan, bermakna 50 juta suntikan, perlu diberikan.

“Itu menjadikan kita memerlukan sekitar enam bulan vaksinasi berterusan dengan 300,000 suntikan sehari,” kata Ketua Jawatankuasa Penasihat Vaksinasi Bebas COVID-19 Kementerian Sains, Teknologi dan Inovasi seperti dilapor New Straits Times.

Dr Awang Bulgiba berkata, tindakan ini mesti dilakukan sebelum varian baharu muncul di kalangan masyarakat.

Setelah sasaran 80 peratus dicapai, seterusnya kanak-kanak pula boleh mendapatkan vaksinasi dan ini sekali gus akan mencapai imuniti kelompok, tanpa ada varian baru.

“Kita mungkin mulai melihat pengurangan jangkitan sporadik setelah 50 peratus penduduk divaksinasi, kerana ia akan sangat mengurangkan penularan,” katanya.


Zahid dapat semula pasport secara kekal

PUTRAJAYA, 5 Ramadan 1444H, Isnin – Timbalan Perdana Menteri, Datuk Seri Dr Ahmad Zahid Hamidi hari ini berjaya memperoleh pasport antarabangsa dan diplomatik secara kekal bagi membolehkannya menjalankan tugas rasmi di luar negara.

Panel tiga hakim Mahkamah Rayuan diketuai Datuk Hanipah Farikullah membenarkan permohonan Ahmad Zahid yang juga Menteri Kemajuan Desa dan Wilayah untuk mendapatkan pasport secara kekal selepas berpuas hati bahawa permohonan itu mempunyai merit.

“Mahkamah telah meneliti afidavit dan hujahan bertulis dikemukakan pemohon (Ahmad Zahid). Perintah yang dipohon dibenarkan oleh mahkamah,” kata Hanipah yang bersidang bersama-sama Hakim Datuk Ahmad Zaidi Ibrahim dan Datuk Lim Chong Fong.

Terdahulu, Timbalan Pendakwa Raya, Abdul Malik Ayob memaklumkan kepada mahkamah bahawa pihaknya tidak membantah permohonan yang difailkan Ahmad Zahid menerusi peguamnya, Datuk Hisyam Teh Poh Teik.

Ahli Parlimen Bagan Datuk itu memfailkan permohonan baharu di Mahkamah Rayuan selepas Mahkamah Tinggi Kuala Lumpur pada 3 Februari lepas menolak permohonannya untuk mendapatkan dokumen itu secara kekal.

Hakim Mahkamah Tinggi, Datuk Collin Lawrence Sequerah, yang kini Hakim Mahkamah Rayuan hanya membenarkan pelepasan sementara pasport itu bagi Ahmad Zahid memohon pasport diplomatik dan seterusnya menyerahkan semula kedua-dua pasport itu kepada mahkamah, setelah segala urusan permohonan diplomatik selesai.

Pasport itu sebelum ini diserahkan kepada mahkamah sebagai syarat jaminan tambahan selepas beliau didakwa atas 47 tuduhan rasuah, pecah amanah dan pengubahan wang haram, melibatkan dana Yayasan Akalbudi, yang kini di peringkat pembelaan.

Berdasarkan notis usul yang difailkan pada 13 Februari lepas, Ahmad Zahid, 70, memohon pelepasan pasport dipertimbangkan dan diputuskan oleh Mahkamah Rayuan supaya pasport tersebut dapat dilepaskan secara penuh dan kekal, dengan apa-apa syarat sewajarnya yang dikenakan oleh mahkamah itu.

Menerusi afidavit sokongan, Ahmad Zahid berkata hakim Mahkamah Tinggi terkhilaf dan salah dalam menggunakan budi bicara ketika menolak permohonannya untuk mendapatkan dokumen itu secara kekal.

Beliau berkata, keputusan itu bakal memprejudiskan hak dan tanggungjawabnya sebagai individu, yang berada dalam barisan kepimpinan negara kerana perlu memohon secara rasmi di mahkamah, setiap kali perlu ke luar negara atas urusan kerja.

“Sebagai seorang individu yang menjawat antara jawatan tertinggi dalam negara, ia dilihat tidak praktikal dan rumit untuk saya memohon ke mahkamah setiap kali ingin melakukan tugasan ke luar negara.

“Oleh itu, wajar bagi Mahkamah Rayuan mempertimbangkan bahawa kelulusan permohonan itu bakal memberi kebaikan dan kelangsungan terhadap pentadbiran negara, yang menjadi tanggungjawab setiap individu rakyat Malaysia,” katanya dalam afidavit sokongan.

Ahmad Zahid menyatakan bahawa permohonan itu sama sekali tidak bersifat mala fide (niat jahat) atau prejudis terhadap mana-mana pihak, kerana beliau mengaku janji untuk tetap memberi kerjasama penuh dalam menyelesaikan kes (rasuah) sehingga ke peringkat akhir pembelaan.

Hisyam ketika ditemui pemberita selepas prosiding berkata, anak guamnya berjaya mendapatkan semula pasport antarabangsa dan diplomatik secara kekal dan berikutan keputusan hari ini, Ahmad Zahid hanya tertakluk kepada jaminan RM2 juta tanpa syarat tambahan lain.- Bernama


Mahasiswa tertekan, PEMBINA gesa IPT wujudkan tempoh bertenang

Oleh Ainul Illia Meor Suzurudin

BANGI, 2 Zulhijjah 1442H, Isnin – Persatuan Belia Islam Nasional (PEMBINA) menggesa Kementerian Pengajian Tinggi (KPT) serta pihak institusi pendidikan tinggi (IPT) mencari mekanisme terbaik untuk memberi cuti sementara atau tempoh bertenang khususnya kepada para pelajar.

Presiden PEMBINA, Wafiq Azman berkata, tekanan yang dialami para pelajar sepanjang mod pembelajaran terbuka dan secara jarak jauh atau Open Distance Learning (ODL) tidak boleh dipandang remeh.

“Pelajar hari ini berada dalam satu tempoh yang mencabar dengan suasana dan kondisi pembelajaran ODL yang berbeza mengikut latar belakang individu dan keluarga.

“Dengan keadaan pandemik dalam negara hari ini yang tidak seperti melihat bayang-bayang kejayaan, sememangnya menambah ujian kepada mereka yang rindukan suasana pembelajaran di kampus.

“Tekanan demi tekanan yang diterima akibat bebanan tugasan yang berat dan tidak relevan untuk pembelajaran dalam talian serta ruang untuk lanjutan tarikh menghantar tugasan adalah antara yang menjadi asbab kepada kes tekanan,” katanya ketika dihubungi Ismaweb.net, hari ini.

Mengulas lanjut, beliau berkata, berita melibatkan kes pelajar meninggal dunia akibat tekanan pelajaran sememangnya amat menyedihkan dan membimbangkan.

Malah, terdapat juga sesetengah IPT yang memendekkan tempoh semester daripada enam 6 bulan kepada empat bulan sahaja hingga mengakibatkan pelajar keletihan dan alami tekanan melampau atau ‘burnout’.

“Ini kerana jumlah tugasan yang diberikan tidak berkurang atau terlalu padat buat para pelajar,” katanya.

Sebelum ini, media melaporkan seorang mahasiswa jurusan pentadbiran perniagaan berusia 22 tahun daripada universiti awam meninggal dunia di Hospital Sultan Abdul Halim, Kedah, Jumaat lalu.

Sementara itu, seorang lagi pelajar Diploma Kejuruteraan Awam dari kampus UiTM Jengka juga meninggal dunia di Hospital Sultanah Nur Zahirah, Terengganu, pada Sabtu lalu setelah dilapor mengalami kecederaan di bahagian belakang dan atas kepalanya hingga berlaku pendarahan dalaman.

Bimbang kejadian sama berulang, Wafiq berkata dalam tempoh bertenang – seperti yang disyor-  pihak universiti melalui Majlis Perwakilan Pelajar (MPP) boleh membuat tinjauan bagi mendapatkan maklumat mengenai pelajar yang menghadapi masalah tekanan baik dari sudut mental dan kewangan.

Selain itu, beliau berkata, inisiatif-inisiatif universiti seperti sesi kaunseling diharapkan dapat dimanfaatkan bagi membantu memberikan sokongan kepada pelajar yang terkesan.

Pada masa sama, PEMBINA turut menggesa pihak kerajaan mempercepatkan proses vaksinasi kepada pelajar IPT agar mereka boleh segera pulang ke kampus untuk meneruskan proses pembelajaran seperti biasa.

“Dua tahun ini, takwim pendidikan tinggi negara dilihat mengalami sedikit kelewatan yang mana mengakibatkan pelajar-pelajar yang telah dan akan menamatkan pengajian terpaksa menangguhkan proses tersebut.

“Secara tidak langsung membantutkan proses untuk pelajar-pelajar ini bergerak ke fasa dunia pekerjaan,” katanya.


46 pendatang ditemui mati dalam trak di Texas

TEXAS, 28 Zulkaedah 1443H, Selasa – Sekurang-kurangnya 46 orang telah ditemui mati dalam sebuah trak terbiar di pinggir San Antonio, Texas.

Seorang pegawai bomba berkata, 16 orang, termasuk empat kanak-kanak, telah dibawa ke hospital.

Mereka yang terselamat ‘panas apabila disentuh’ dan mengalami strok haba dan keletihan haba.

San Antonio, yang terletak 250km (150 batu) dari sempadan AS-Mexican, merupakan laluan transit utama bagi penyeludupan manusia.

Pihak yang terlibat dalam pemerdagangan manusia sering menggunakan trak untuk mengangkut pendatang tanpa izin selepas bertemu mereka di kawasan terpencil sebaik berjaya menyeberang ke Amerika Syarikat.

“Mereka mempunyai keluarga… dan mungkin cuba mencari kehidupan yang lebih baik,” kata Datuk Bandar San Antonio, Ron Nirenberg.

Anggota kecemasan tiba di tempat kejadian kira-kira jam 6 petang waktu tempatan (23:00 GMT) selepas mendapat laporan mengenai penemuan mayat, kata Ketua Bomba San Antonio, Charles Hood kepada pemberita.

Katanya, kenderaan itu yang ditinggalkan pemandu tidak mempunyai penghawa dingin yang berfungsi dan tiada air minuman di dalamnya.

Iklim San Antonio sangat panas pada bulan musim panas, dengan suhu mencecah 39.4C (103F) pada hari Isnin, dan disyaki mangsa mungkin meninggal dunia akibat keletihan dan dehidrasi haba.

Menteri Luar Mexico, Marcelo Ebrard berkata, dua warga Guatemala adalah antara yang dibawa ke hospital.

Warganegara mangsa yang lain tidak jelas.

Tiga orang ditahan dalam tahanan dan siasatan telah diserahkan kepada ejen persekutuan.

Konsul Jeneral Mexico Rubén Minutti telah dihantar ke tempat kejadian dan konsulat di San Antonio berkata ia akan memberikan ‘semua sokongan’ jika warga Mexico adalah antara yang maut.

Pendatang asing tanpa izin ialah isu politik yang menjadi perbalahan di Amerika Syarikat, di mana pada bulan Mei, seramai 239,000 pendatang tanpa izin direkodkan telah ditahan menyeberang ke negara itu dari Mexico – kebanyakannya melalui laluan yang sangat berisiko dan tidak selamat.

Pegawai penguatkuasa undang-undang AS mencatat rekod 1.73 juta tangkapan pada 2021, dengan sejumlah besar orang terus menyeberang dari negara Amerika Tengah seperti Honduras, Guatemala dan El Salvador. – Agensi


Malaysia kecam keras ucapan benci, fitnah Islam

KUALA LUMPUR, 11 Rabiulawal 1442H, Rabu – Malaysia amat memandang serius dan mengambil berat permusuhan terbuka terhadap umat Islam sambil mengutuk keras tindakan retorik dan provokatif yang memfitnah agama Islam.

Menteri Luar Datuk Seri Hishammuddin Tun Hussein memetik beberapa tindakan ini sebagaimana yang dapat disaksikan dunia baru-baru ini menerusi ucapan populis serta penerbitan karikatur yang menggambarkan Nabi Muhammad.

“Malaysia menjunjung hak kebebasan bersuara serta hak asasi manusia selagi mana ia digunakan secara bertanggungjawab dan penuh hormat, sekali gus tidak menafikan serta melanggar hak pihak lain.

“ Dalam konteks ini, mencemarkan serta mengecam Nabi Muhammad yang dianggap paling mulia dalam Islam dan mengaitkan Islam dengan keganasan telah melangkaui batas hak tersebut.

“Tindakan tersebut bersifat provokatif dan tidak menghormati agama Islam serta lebih daripada dua bilion umat Islam di seluruh dunia,” katanya dalam satu kenyataan di sini.

Hishammuddin berkata demikian susulan tindak balas dan kemarahan dunia Islam terhadap kenyataan terbuka Presiden Perancis Emmanuel Macron mengenai hak untuk menyiarkan karikatur Nabi Muhammad yang dianggap sebagai menghina Islam.

Kenyataan Macron minggu lalu dibuat sebagai respons kepada pembunuhan seorang guru, Samuel Paty, di luar sekolahnya yang terletak di pinggir bandar Paris awal bulan ini, selepas beliau menunjukkan karikatur Nabi Muhammad dalam kelas semasa mengajar topik mengenai kebebasan bersuara.

Guru itu menjadi sasaran kempen kebencian dalam talian berhubung pemilihan bahan pengajaran iaitu gambar sama yang mencetuskan serangan berdarah oleh lelaki bersenjata di pejabat majalah satira Charlie Hebdo pada 2015.

Hishammuddin berkata sebagai negara Islam yang demokratik dan sederhana dengan masyarakat berbilang etnik serta agama, Malaysia akan terus memperjuangkan dan mengekalkan hubungan damai serta harmoni bukan sahaja sesama rakyat tetapi juga dalam konteks masyarakat global yang majmuk.

“Malaysia akan terus bekerjasama dengan komuniti antarabangsa demi meningkatkan amalan saling menghormati antara setiap agama serta mencegah ekstremisme agama di semua peringkat,” katanya. – Bernama